text:
Tšeela Godimo go Nea ga Jehofa le go ba ga Gagwe le Tekatekano
“Jehofa ke yo a lokilego go bohle, kgaugelo ya gagwe e ukametše mediro ya gagwe ka moka.”—PS. 145:9.
1, 2. Bagwera ba Jehofa ba bulegetšwe ke sebaka sefe?
MOKRISTE yo a bitšwago Monika o re: “Nna le monna wa ka re na le nywaga e ka bago e 35 re nyalane. Re tsebana gabotse. Eupša gaešita le ka morago ga nywaga yeo ka moka, re sa dutše re ithuta dilo tše difsa ka yo mongwe le yo mongwe wa rena!” Ga go pelaelo gore banyalani ba bantši le bagwera ba bantši ba ka bolela se se swanago.
2 Re thabela go tsebana gakaone le bao re ba ratago. Lega go le bjalo, gare ga bagwera le ge e le bafe bao re ka bago le bona, ga go segwera se segolo seo re ka se hlagolelago go feta sa go gwerana le Jehofa. Re ka se tsoge re tsebile dilo ka moka ka yena. (Baroma 11:33) Nakong ka moka ya bophelo bja rena bjo bo sa felego, re tla ba le sebaka se sebotse sa go thabela go ithuta go tšeela godimo kudu dika tša Jehofa.—Mmo. 3:11.
3. Re tlo ithuta’ng sehlogong se?
3 Sehlogo se se fetilego se re thušitše gore re tšeele godimo seka sa Jehofa sa go batamelega le sa go se bebe sefahlego. Ga bjale anke re hlahlobeng dika tše dingwe tše pedi tše kgahlišago tša Jehofa—go ba ga gagwe le seatla se se bulegilego le go ba le tekatekano. Ka go dira bjalo, re tla kwešiša gakaone kudu gore “Jehofa ke yo a lokilego go bohle, kgaugelo ya gagwe e ukametše mediro ya gagwe ka moka.”—Ps. 145:9.
JEHOFA O NA LE SEATLA SE SE BULEGILEGO
4. Go ba le seatla se se bulegilego ge e le gabotse go akaretša eng?
4 Go ba le seatla se se bulegilego go bolela’ng? Re hwetša karabo ya potšišo yeo mantšung a Jesu ao a begilwego go Ditiro 20:35 a rego: “Go na le lethabo le legolo go neeng go feta go amogeleng.” Ka mantšu ao a bonolo, Jesu o ile a hlalosa gabotse seo se bolelwago ke go ba le seatla se se bulegilego. Motho yo a nago le seatla se se bulegilego o diriša ka bolokologi nako ya gagwe, matla a gagwe le dilo tše a nago le tšona gore a hole ba bangwe—gomme o dira seo a thabile. Ge e le gabotse, go ba le seatla se se bulegilego ga go lekanyetšwe ka bogolo bja mpho, eupša go lekanyetšwa ka maikemišetšo a motho yo a e neago. (Bala 2 Bakorinthe 9:7.) Ga go motho yo a nago le seatla se se bulegilego go feta ‘Modimo wa rena yo a thabilego,’ Jehofa.—1 Tim. 1:11.
5. Jehofa o bontšha ka ditsela dife gore o na le seatla se se bulegilego?
5 Jehofa o bontšha bjang gore o na le seatla se se bulegilego? O fa batho ka moka dinyakwa tša bona, go akaretša le bao ga bjale ba sa mo rapelego. Ee, “Jehofa ke yo a lokilego go bohle.” O “hlabišetša ba kgopo le baloki letšatši la gagwe gomme a nešetša ba ba lokilego le ba sa lokago pula.” (Mat. 5:45) Ke ka baka leo moapostola Paulo ge a be a bolela le bao ba sa dumelego a bego a ka re Jehofa ‘o dirile tše botse ka go ba nea dipula go tšwa legodimong le dihla tše di enywago, a khoriša dipelo tša bona ka mo go feletšego ka dijo le lethabo.’ (Dit. 14:17) Ka gona go molaleng gore Jehofa o nea batho ka moka dilo ka seatla se se bulegilego.—Luka 6:35.
6, 7. (a) Ke bomang ka mo go kgethegilego bao Jehofa a thabelago go ba nea dinyakwa tša bona? (b) Nea mohlala o bontšhago kamoo Modimo a neago barapedi ba gagwe ba botegago dinyakwa tša bona.
6 Jehofa o thabela ka mo go kgethegilego go nea barapedi ba gagwe ba botegago dinyakwa tša bona. Kgoši Dafida o boletše gore: “Nkile ka ba lesogana, e bile ke tšofetše, eupša ga se ka bona le ge e le mang yo a lokilego a tlogetšwe a le feela, goba bana ba gagwe ba kgopela dijo.” (Ps. 37:25) Bakriste ba bantši ba botegago ba bone ka noši gore Jehofa o kgona go phethagatša seo. Ela hloko mohlala o latelago.
7 Nywaga e mmalwa e fetilego, modiredi yo mongwe wa nako e tletšego yo a bitšwago Nancy o ile a ikhwetša a lebane le bothata. Nancy o gopola gore: “Ke be ke nyaka R570 ya go lefa rente, le gona e be e nyakega letšatšing le le latelago. Ke be ke sa tsebe gore tšhelete yeo ke tla e hwetša kae. Ke ile ka rapela ka bothata bjoo, gomme ka ya mošomong wa ka wa go tlišetša batho dijo lebenkeleng la go jela. Ke be ke sa letela gore batho ba bantši ba ka nnea tšhelete e ntši ya ditebogo ka ge e be e le nakong yeo e bego e se ya leemaema ya beke. Eupša ke ile ka makatšwa ke gore batho ba ile ba tla ka bontši lebenkeleng la go jela bošegong bjoo. Ge ke tšhaiša gomme ke bala tšhelete ya ditebogo yeo ba mphilego yona, ke ile ka hwetša e le R570.” Nancy o kgodišegile gore Jehofa o ile a bula seatla sa gagwe gomme a mo nea tlwaa seo a bego a se nyaka.—Mat. 6:33.
8. Mpho e kgolokgolo yeo Jehofa a e neilego ka seatla se se bulegilego ke efe?
8 Mpho e kgolokgolo yeo Jehofa a e neilego ka seatla se se bulegilego e ka hwetšwa ke motho yo mongwe le yo mongwe. Mpho yeo ke efe? Ke sehlabelo sa topollo sa Morwa wa gagwe. Jesu o itše: “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Joh. 3:16) Mo temaneng ye, “lefase” leo go bolelwago ka lona le šupa go batho ka kakaretšo. Ee, mpho e kgolokgolo ya Jehofa yeo a e neilego ka seatla se se bulegilego e ka hwetšwa ke bohle bao ba kgethago go e amogela. Bao ba nago le tumelo go Jesu ba tla hwetša bophelo ka boati—bophelo bjo bo sa felego! (Joh. 10:10) Na ruri bjo ga se bjona bohlatse bjo bogolo bja gore Jehofa o na le seatla se se bulegilego?
EKIŠA JEHOFA KA GO BA LE SEATLA SE SE BULEGILEGO
9. Re ka ekiša bjang seka sa Jehofa sa go ba le seatla se se bulegilego?
9 Re ka ekiša bjang Jehofa ka go ba le seatla se se bulegilego? Jehofa “[o re nea] ka mo go humilego dilo tšohle tšeo re di thabelago”; ka baka leo, re swanetše go dula re ‘ikemišeditše go abelana’ le ba bangwe, ka go re’alo ra dira gore ba thabe. (1 Tim. 6:17-19) Re diriša ka lethabo dilo tšeo re nago le tšona go nea baratiwa ba rena le badiidi dimpho. (Bala Doiteronomio 15:7.) Ke eng seo se ka re thušago gore re gopole go ba le seatla se se bulegilego? Bakriste ba bangwe ba diriša mokgwa wo o holago: Neng le neng ge ba amogela mpho, ba nyaka sebaka sa gore ba nee motho yo mongwe mpho e itšego. Phuthego ya Bokriste e šegofaditšwe ka bana babo rena le dikgaetšedi ba diketekete bao ba hlagolelago moya wa go ba le seatla se se bulegilego.
10. E nngwe ya ditsela tše kaone ya gore o be le seatla se se bulegilego ke efe?
10 E nngwe ya ditsela tše kaonekaone ya gore re be le seatla se se bulegilego ke go ikgafela go thuša ba bangwe ka mantšu le ka ditiro. Re ka dira bjang seo? Ka go diriša nako ya rena le matla a rena go thuša ba bangwe le go ba kgothatša. (Bagal. 6:10) E le gore re itlhahlobe ge e ba re šoma gabotse tabeng ye, re ka ipotšiša gore: ‘Na batho ba bangwe ba kgona go bona gore ke ikemišeditše go ikgafa gomme ke theetše mathata a bona? Ge e ba motho yo mongwe a nkgopela gore ke mo thuše ka selo se itšego, na ke a dumela ge maemo a ka a ntumelela? Ke neng la mafelelo moo ke ilego ka tloga ke reta setho sa lapa goba modumedigotee le nna?’ Ge e ba re ‘tlwaetše go fa,’ ruri re tla batamela kgauswi kudu le Jehofa le bagwera ba rena.—Luka 6:38; Die. 19:17.
11. Ditsela tše dingwe tšeo re ka neago Jehofa ka seatla se se bulegilego ke dife?
11 Le gona re ka nea Jehofa ka seatla se se bulegilego. Mangwalo a kgothaletša gore: “Godiša Jehofa ka dilo tša gago tše bohlokwa.” (Die. 3:9) “Dilo [tšeo] tše bohlokwa” di akaretša nako ya rena, matla le dilo tše re nago le tšona, tšeo re ka di dirišago ka bolokologi tirelong ya rena. Gaešita le bana ba banyenyane ba ka ithuta go nea Jehofa ka seatla se se bulegilego. Tatago bana ba bangwe e lego Jason o re: “Ge lapa la ka le ntšha moneelo Holong ya Mmušo, re dira gore bana ba rena ba tšhele tšhelete ka lepokising la moneelo. Ba thabela go dira seo ka gobane ba re ‘ba nea Jehofa selo se itšego.’” Bana bao ba thabišwago ke go nea Jehofa ge e sa le ba banyenyane gantši ba tšwela pele ka moya woo wa go mo nea ka seatla se se bulegilego le mohlang ba gotše.—Die. 22:6.
JEHOFA O NA LE TEKATEKANO
12. Go ba yo a lekalekanego go bolela’ng?
12 Seka se sengwe se se kgahlišago sa Jehofa ke go ba ga gagwe le tekatekano. Go bolela’ng go ba le tekatekano? Lentšu la mathomong leo gantši le fetolelwago e le “go lekalekana” ka go Phetolelo ya Lefase le Lefsa ka go lebanya le bolela go “fetofetoga le maemo.” (Tito 3:1, 2, mongwalo wa ka tlase wa Reference Bible.) Motho yo a lekalekanego ga a gapeletše gore ka mehla melao e latelwe tlwaa ka tsela yeo e ngwadilwego ka yona, e bile ga a gatelele ba bangwe, ga se yo bogale goba go swara batho ka tsela e sehlogo. Go e na le moo, o katanela go ba botho ge a dirišana le ba bangwe, ka go ela hloko maemo ao ba lego go ona. O ikemišeditše go theetša ba bangwe, e bile ge go nyakega, o fetofetoga le maemo gore a dumelelane le dikganyogo tša bona gomme a fetoša dinyakwa tša gagwe.
13, 14. (a) Jehofa o bonagatša bjang tekatekano? (b) Re ka ithuta eng ka tekatekano go tšwa tseleng yeo Modimo a ilego a dirišana le Lota?
13 Jehofa o bonagatša tekatekano ka tsela efe? O ela hloko ka botho maikwelo a bahlanka ba gagwe, gomme gantši o theetša dikgopelo tša bona. Ka mohlala, bona kamoo Jehofa a ilego a dirišana le monna wa moloki e lego Lota. Ge Jehofa a be a dirile phetho ya gore o tla fediša metse ya Sodoma le Gomora, o ile a nea Lota taelo e kwagalago ya gore a tšhabele dithabeng. Eupša, ka mabaka a itšego, Lota o ile a mo lopa gore a mo dumelele go tšhabela lefelong le lengwe. Anke o fo nagana—ge e le gabotse Lota o ile a kgopela Jehofa go fetoša ditaelo tša Gagwe!—Bala Genesi 19:17-20.
14 Go ka ba bonolo gore motho yo mongwe a ahlole Lota ka gore o be a fokola goba a sa kwe. Le gona, ga go pelaelo gore Jehofa o be a ka phološa Lota go sa šetšwe gore o lefelong lefe, ka gona seo Lota a bego a se tšhoga se be se se na ntlha le thito. Lega go le bjalo, Lota o ile a tšhoga seo a bego a se tšhoga, gomme Jehofa o ile a fetofetoga le maemo gore a dumelelane le yena. O ile a dumelela Lota gore a tšhabele motseng woo A bego a nyaka go o fediša. (Bala Genesi 19:21, 22.) Go molaleng gore Jehofa ga se yo bogale le yo a thatafišago hlogo. O fetofetoga le maemo e bile o na le tekatekano.
15, 16. Molao wa Moshe o ile wa bonagatša bjang tekatekano ya Jehofa? (Bona seswantšho seo se lego mathomong a sehlogo se.)
15 Ela hloko mohlala o mongwe gape wa tekatekano ya Jehofa go tšwa Molaong wa Moshe. Ge e ba Moisiraele e be e le modiidi kudu moo a bego a ka se kgone go neela kwana goba pudi ya sehlabelo, o be a ka neela maebakgorwana a mabedi goba maebana a mabedi. Eupša go thwe’ng ge e ba Moisiraele a be a diila go fihla bokgoleng bja gore a se kgone go neela maebana a mabedi? Boemong bjoo, Jehofa o be a dumeletše gore Moisiraele yo a diilago a neele bupi bjo bonyenyane. Eupša ela hloko ntlha ye e bohlokwa: E be e sa swanela go fo ba bupi feela, eupša e be e swanetše go ba “bupi bja mathume,” e lego mohuta wa bupi bjoo bo bego bo dirišwa ge motho a be a na le baeng ba hlomphegago. (Gen. 18:6) Ke ka baka la’ng ntlha yeo e le bohlokwa?—Bala Lefitiko 5:7, 11.
16 A re re o Moisiraele e bile o hloka le pudi ya leleme le letala. Ge o dutše o tsena ka taberenakeleng o swere bupi bjo bonyenyane bjoo o yago go bo neela e le sehlabelo, o bona Baisiraele bao ba humilego le dinala ba tsena le diruiwa tša bona. Mohlomongwe o ka ikwa o lewa ke dihlong ka baka la sehlabelo sa gago seo se bonagalago se nyatšega sa bupi. Ke moka o gopola gore mahlong a Jehofa, sebego seo sa gago ke sa bohlokwa. Ka baka la’ng? Le lengwe la mabaka ke gore Jehofa o be a nyaka gore bupi bjoo e be bja maemo a godimo. Ge e le gabotse, Jehofa o be a botša Baisiraele bao ba diilago gore: ‘Ke a lemoga gore le ka se kgone go neela kamoo ba bangwe ba kgonago ka gona, eupša ke a tseba gore seo le nneago sona ke se sekaonekaone seo le nago le sona.’ Ruri Jehofa o bonagatša tekatekano ka go naganela mafokodi a bahlanka ba gagwe le maemo ao ba lego go ona.—Ps. 103:14.
17. Ke tirelo ya mohuta ofe yeo o ka kgodišegago gore Jehofa o a e amogela?
17 Re ka homotšwa ke go tseba gore ka baka la tekatekano ya gagwe, Jehofa o amogela tirelo yeo re mo direlago yona ka moya ka moka. (Bakol. 3:23) Kgaetšedi yo mongwe yo a tšofetšego wa Motaliana yo a bitšwago Constance o itše: “Ga go modiro wo ke bego ke o rata kudu bophelong go swana le wa go botša batho ka Mmopi wa ka. Ke ka baka leo ke tšwelago pele ke dira boboledi e bile ke swara dithuto tša Beibele. Ka dinako tše dingwe ke nyamišwa ke gore ga ke kgone go dira mo gontši ka baka la boemo bja ka bja tša maphelo. Eupša ke a lemoga gore Jehofa o tseba mafokodi a ka le gore o a nthata e bile o tšeela godimo seo ke kgonago go se dira.”
EKIŠA SEKA SA JEHOFA SA TEKATEKANO
18. Tsela e nngwe yeo batswadi ba ka ekišago mohlala wa Jehofa ka yona ke efe?
18 Re ka ekiša bjang tekatekano ya Jehofa? Nagana gape ka tsela yeo Jehofa a ilego a dirišana le Lota ka yona. Jehofa ke yena a bego a na le matla a bolaodi; eupša ka botho o ile a theetša ge Lota a be a ntšha sa mafahleng. Le gona Modimo o ile a dumelelana le kgopelo ya Lota. Ge e ba o le motswadi, na o ka ekiša mohlala wa Jehofa? Na o ka theetša dikgopelo tša bana ba gago, gomme moo go kgonegago gona wa dumelelana le tšona? Mabapi le yona taba ye, tokollo ya Morokami wa September 1, 2007, e boletše gore batswadi ba ka boledišana le bana ba bona ka melao ya ka lapeng. Ka mohlala, batswadi ke bona ba bolelago gore bana ba boa neng ka gae, le gona ge e le gabotse batswadi ba na le tshwanelo ya go kgetha nako e itšego ka go lebanya yeo ba nyakago bana ba bona ba boa gae ka yona. Gaešita le boemong bjoo, batswadi ba Bakriste ba ka theetša kamoo bana ba bona ba ikwago ka gona ka nako yeo ba e beilego. Maemong a mangwe, batswadi ba ka kgetha go dira diphetogo nakong yeo ba e beilego ge feela seo se sa dire gore go robje melao e itšego ya motheo ya Beibele. Batswadi ba ka feleletša ba lemoga gore ge ba naganela maikwelo a bana ba bona ka melao yeo ba e beago ka gae, seo se dira gore bana ba e kwešiše gabonolo e bile ba e latele.
19. Bagolo ba ka katanela bjang go ekiša tekatekano ya Jehofa?
19 Bagolo ba phuthego ba katanela go ekiša tekatekano ya Jehofa ka gore ba naganele maemo a badumedigotee le bona. Gopolang gore Jehofa o be a tšeela godimo gaešita le dihlabelo tšeo di bego di neelwa ke Baisiraele ba diilago. Ka mo go swanago, bana babo rena ba bangwe le dikgaetšedi ba ka dira mo gonyenyane kudu tirelong ya bona, mohlomongwe e le ka baka la malwetši goba botšofadi. Go thwe’ng ge e ba batho ba bjalo ba rategago ba ikwa ba nyamile ka baka la mafokodi ao a bona? Bagolo ba ka ba kgonthišetša ka botho gore Jehofa o a ba rata ka ge ba dira sohle seo ba se kgonago tirelong ya bona.—Mar. 12:41-44.
20. Na go ba le tekatekano go bolela gore re goge maoto ge re hlankela Modimo? Hlalosa.
20 Go ba gona, ga se ra swanela go tšea taba ya go ba le tekatekano ra e gakantšha le go ipabalela tirelong ya Modimo, ra ikwela bohloko. (Mat. 16:22) Ga se ra swanela go goga maoto gomme ra itshwarelela ka gore re bontšha tekatekano. Go e na le moo, ka moka ga rena re swanetše go ‘katana ka matla’ tabeng ya go thekga dikgahlego tša Mmušo. (Luka 13:24) Ge e le gabotse, re katanela go hlankela ka pelo ka moka gotee le go bontšha tekatekano. Ka lehlakoreng le lengwe, re katana ka matla, ga re goge maoto tirelong ya rena. Ka nako e swanago, re gopola gore le ka mohla Jehofa a ka se re kgopele go dira dilo tšeo di tlago go re palela. Ge e ba re mo nea tše kaonekaone tšeo re nago le tšona, re ka kgodišega gore o a thaba. Na ga re thabele go hlankela Modimo yo bjalo yo a nago le tebogo le tekatekano? Sehlogong se se latelago, re tla ahlaahla dika tše dingwe gape tše pedi tša semelo se se kgahlišago sa Jehofa.—Ps. 73:28.


c: text/html

text:
MARCH 13, 2014
DITABA TŠA LEFASE KA BOPHARA
Dihlatse tša Jehofa di Lokolla Beibele Yeo e Kaonefaditšwego ya Kgatišo ya Mongwalo o Mogolo
NEW YORK—Dihlatse tša Jehofa di lokolotše Phetolelo ya Lefase le Lefsa ya Mangwalo a Makgethwa e kaonefaditšwego ya mongwalo o mogolo e le maiteko a tšona a tšwelago pele a go dira gore Beibele e hwetšwe ke batho ba bantši ka mo go ka kgonegago, go rulagantšwe gore go tla gatišwa dikopi tša mathomo tše 424 000 tša Beibele ye yeo e gatišwago United States le Japane.
Dihlatse di lokolotše Beibele ya mongwalo o tlwaelegilego ya Phetolelo ya Lefase le Lefsa e kaonefaditšwego sebokeng se se kgethegilego seo se ilego sa gašwa ka October 5-6, 2013, dinageng tše 31. Phetolelo ye ya 2013 ke phetolelo e kaonefaditšwego yeo e ilego ya tšweletšwa ga e sa le Beibele ye ile ya fetolelwa la mafelelo ka 1984. Ka October 7, 2013, Dihlatse di tšweleditše phetolelo ye ya Beibele gore e hwetšagale lenaneong la khomphutha la JW Library, leo le šetšego le taoneloutilwe ka makga a ka bago a dimilione tše 1,4. Le gona Phetolelo ya Lefase le Lefsa yeo e kaonefaditšwego e hwetšagala ka dibopego tše di fapafapanego tša elektroniki tšeo di lego go jw.org.
Dibopego ka moka tša Phetolelo ya Lefase le Lefsa yeo e kaonefaditšwego di akaretša ditšhupetšo tše ka bago tše 60 000, tšeo di thušago babadi gore ba kwešiše gakaone dipego tša Beibele. Le gona e na le diswantšho tša mebalabala, mebapa ya dinageng tša Beibele le ditšhate tšeo di bontšhago ditaba ka botlalo tša kamoo batho ba bego ba phela ka gona mehleng ya ge Beibele e be e ngwalwa. Lemetletšo le hlalosa ditaba tše bjalo ka melao yeo e bego e latelwa ge go be go fetolelwa Beibele le histori ya kamoo Beibele e ilego ya ngwalwa le go bolokwa ka gona.
Kgatišo ya 1984 ya Phetolelo ya Lefase le Lefsa, e dirišitše leina la Modimo leo le tšwelelago ka makga a ka bago a 7 000. Lega go le bjalo, phetolelo ye e kaonefaditšwego ya 2013 e bontšha nyakišišo ya moragorago ya moo leina la Modimo le tšwelelago gona dingwalweng tša kgalekgale tša Beibele. Ge go be go hlahlobja lefsa Mangwalo a go Phuthwa a lego Lewatleng le le Hwilego le dingwalweng tše dingwe tša bogologolo, go ile gwa hwetšagala gore leina la Modimo le tšwelela gape ka makga a mangwe a tshelelago, ka gona Phetolelo ya Lefase le Lefsa e kaonefaditšwego e dirišitše leina la Modimo ka makga a mangwe a tshelelago. Leina le le hwetšagala go Baahlodi 19:18;1 Samuele 2:25; 6:3; 10:26; 23:14, 16. Lemetletšo le hlalosa gape go dirišwa ga leina la Modimo ka Seheberu le Segerika, le kamoo le tšwelelago diphetolelong tša Beibele ka meboto e mmalwa ya mehleng yeno le maleme.
Dihlatse di ile tša kgatha tema e bohlokwa ya go gatiša, go phatlalatša le go fetolela Beibele ya Phetolelo ya Lefase le Lefsa, yeo le diithuti di e hlomphago ka baka la go nepagala ga yona. Ka 1961, phetolelo e feletšego ya Beibele ye e ile ya tšweletšwa la mathomo ka Seisemane. Ka 1963, The New York Times e begile gore Phetolelo ya Lefase le Lefsa, e be e tla hwetšagala ka maleme a mangwe a tshelelago, ka ge tsebišo ye e dirilwe kopanong ya selete yeo e bego e swerwe Yankee Stadium. Ga e sa le go tloga ka nako yeo, Dihlatse di ile tša fetolela Beibele ye ka maleme a fetago a 120. Mengwageng ya morago bjalo, Komiti ya Phetolelo ya Lefase le Lefsa ya Beibele e ile ya dira phetho ya go kaonefatša phetolelo ye ya Beibele ka ge komiti ye e be e lemoga gore go na le diphetogo tseleng yeo batho ba bolelago ka yona mehleng ye le go hlalosa dipolelwana tše itšego tša Beibele, ka go re’alo se sa dira gore e balege le go kwešišwa gakaone. Ge Phetolelo ya Lefase le Lefsa e kaonefaditšwego e be e fetolelwa, go ile gwa dirišwa mekgwa ya moragorago ya go fetolela Beibele.
J. R. Brown, e lego mmoleledi wa Dihlatse tša Jehofa ntlongkgolo ya lefase ka bophara, o itše: “Mengwaga e 50 e fetilego, go ile gwa thabiša go hwetša kgatišo ya pele ya Phetolelo ya Lefase le Lefsa, gomme go thabiša le go feta go hwetša phetolelo ya moragorago yeo e kaonefaditšwego. Re ikemišeditše go dira gore Mangwalo a Makgethwa a kwešišwe ke batho bohle ka go diriša phetolelo ye e nepagetšego, e hlomphegago le ya nakong ye.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000

robotstxt: allowed

filter: keep


text:
Tshere-tshere
Tshere-tshere ke papadi yago bapalwa kudu ke makgarebe. E bapalwa kudu magaeng le ge nakong yengwe e bapalwa ditoropong. Papadi ye e nyakilo go swana le papadi ya leina Hopscotch.
Papadi ye e thomilwe mengwareng mentšhi yago feta. Batho ba bangwe ba gonona gore baswa gaba sa bapala papadi ye [1].
Mateng
Melao ya moraloko[lokiša | edit source]
Gago tsebege gabotse gore melao ya tshere-tshere e fetogile ga kae mengwageng, efela ka se sebaka papadi ye e bapalwa ke baraluki ba ba bedi goba gofeta. Go thongwa ka go thala sebopego seo se lego letsogong la goja. Baraluki ba tla šumiša leswika, boga koti koti ya nthokologo.
- Leswika goba koti-koti e tla lahlelwa go sekhutlothwi sa pele
- Mmapadi a tshela sekhutlothwi sa pele ka leoto le tee, tshelela go sekhutlothwi sa bobedi.
- Ge a gata fase ka maoto a mabedi goba a gata mothalo, papadi ya mofelela.
- Mmapadi o tla tšwelapele goya go sekhutlothwi sa boraro go fihlela go sekhutlothwi sa mafelelo.
- Ge a fihla go sekhutlothwi sa mafelelo, o tla boela go nkgokolo yeo e laeditšwego sebopegong seo se lego letsogong la goja.
- Mmapadi o tlare ge a bowa a raga leswika goba kotikoti gore e wela gare ka nkgokolo yeo e laeditšwego sebopegong seo se lego letsogong la goja.
- Ge leswika goba koti-koti e wela ka ntle ga nkgokolo, o tla swanela ke go thoma fase gape.
- Ka wona mongwa wo, mmapadi o tla lahlela leswika goba koti-koti ya bobedi, a nama a ya pele ka leoto le tee, a tshela ya bobedi a yago ya boraro.
Tsela tše dingwe tša go bapala moraloko[lokiša | edit source]
Tsela ya mathomo[lokiša | edit source]
Dikhutlothwi tše seswai dithalwa fase, tše nne ka lehlakore.
- Mmapadi o tla lahlela leswika sekhutlothwi sa pele, sa letsogong la goja.
- Mmapadi o tla tshelela sekhutlothwing sa pele a šumiša leoto le tee. Ge a ka gata fase ka leoto la bobedi, o loba papadi. Ge a gata mothalo wa sekhutlothwi, o loba papadi.
- Mmapadi o tla leka go ragela leswika sekhutlothwi sa bobedi, a šumisa leoto le tee. Ge leswika le tla tšhwela ka ntle ga sekhutlothwi goba la wela mothalong, o loba papadi.
- Mmapadi o tla tshelela sekhutlothwing se selatego go fihlela a felela ka sa mafelelo letsogong la nngele.
Tsela ya bobedi[lokiša | edit source]
Tsela ya mobedi e nyakile go swana le ya pele[2]. Gabotsetse, babapadi bao ba sa lobang papadi (tsela ya pele) ba tšwelapele.
- Mmapadi wa pele o tla thala leloba baraloki bao ba sa lobang papadi (tsela ya pele) ba tšwelapele. sa pele.
- Mmapadi o tla lahlela leswika sekhutlothwi sa pele seo se senago le leloba.
- Mmapadi o tla tshelela sekhutlothwi sa pele seo se senago le leloba.
- Mmapadi o tla tšhwelapele a bapala bjalo ka tsela ya pele, phapang e ele ge a sa gate sekhutlothwi sa lelomo.
Tsela ya boraro[lokiša | edit source]
Tsela ya boraro e swana le ya bobedi, efela babapadi bao ba sa lobang papadi (tsela ya pele) ba tšwelapele.
- Mmapadi o ponya mahlo a tsena sekhutlothwi sa pele a bolela gore o tsene. Ge a ka gata mothalo, o loba papadi.
- Mmapadi o tšwelapele a tswaletše mahlo a gata magareng ga dikhutlothi go fihlela sa mafelelo.
Mohuta wa boraro ke tsela yeo mmapadi wa bokgone a tšwelelago.
Melao Mengwageng[lokiša | edit source]
Melao ya papadi ye e fetogile mengwageng[3].
Histori ya Papadi[lokiša | edit source]
Go nale taetšo ya gore papadi e be o bapalwa mengwageng ye mentšhi kudu, go feta mengwaga ye masome seswai.


text:
NA LE HLAMILWE?
Letlalo la Noga
KA GE di se na maoto, dinoga di swanetše go ba le letlalo le le tiilego gore di kgone go kgotlelela kgohlano e bago gona ge di gagaba. Mehuta e mengwe e namela dikutu tša dihlare tša makgwakgwa, mola e mengwe e ikepela santeng ya lekgwara. Ke’ng seo se dirago gore letlalo la noga e be le tiilego ka tsela ye?
Ela hloko: Matlalo a dinoga a fapafapana ka bokoto le sebopego go ya ka mehuta ya tšona. Lega go le bjalo, matlalo a dinoga a swana ka selo se tee: A tiile ka ntle gomme a thoma go ba boleta go ya ka gare. Seo se di hola ka’ng? Monyakišiši yo mongwe yo a bitšwago Marie-Christin Klein o re: “Selo seo se tiilego ka ntle gomme sa ba boleta ka gare se kgona go tšweletša matla ao a kgonago go akaretša lefelo le legolo.” Sebopego sa moswananoši sa letlalo la noga se dira gore mmele wa yona o kgone go gagaba fase, gomme ka nako e swanago, se tšweletša matla ao a dirago gore e se ke ya ngapega ge e feta maswikeng ao a nago le dintlhana. Go bohlokwa gore letlalo la noga e be le tiilego, ka ge gantši dinoga di apola matlalo a tšona dikgwedi tše dingwe le tše dingwe tše pedi go ya go tše tharo.
Didirišwa tšeo di nago le letlalo la noga di ka šomišwa go tša kalafo—ka mohlala, ge go tšweletšwa ditho tša maitirelo tše di sa thelelego le tšeo di lego thatanyana. Gape, metšhene yeo e nago le mapanta ao a ekišetšago sebopego sa letlalo la noga e ka tšhelwa diela tše sego kae tšeo di bakago tšhilafalo.
O nagana’ng? Na letlalo la noga le bile gona ka tlhagelelo? Goba na le hlamilwe?


text:
Go Ntšhwa Leswiswing
‘Jehofa o le biditše leswiswing gomme a le biletša seetšeng sa gagwe se se makatšago.’—1 PET. 2:9.
DIKOPELO: 116, 102
1. Hlalosa seo se ilego sa direga ge Nebukadinetsara a be a fediša Jerusalema.
KA 607 B.C.E., mašole a mantšintši a Babilona ao a bego a eteletšwe pele ke Kgoši Nebukadinetsara wa Bobedi a ile a hlasela motse wa Jerusalema. Ge Beibele e bolela ka ditho tše dintši tša setšhaba sa Bajuda tšeo di ilego tša bolawa nakong yeo, e re: ‘Nebukadinetsara o ile a bolaya masogana a sona ka tšhoša ntlong ya sekgethwa sa bona, e bile ga se a ka a šokela lesogana goba kgarebe, motšofadi goba sekoka. A fiša ntlo ya Modimo wa therešo le go phušola morako wa Jerusalema; dintlo ka moka tša yona tša dibo a di fiša ka mollo gotee le dilo tša yona ka moka tše di rategago, gore tšohle di senyege.’
2. Ke temošo efe yeo Jehofa a ilego a e nea Bajuda bao ba bego ba dula Jerusalema, gona go be go tla direga’ng ka bona?
2 Badudi ba Jerusalema ba be ba se ba swanela go makatšwa ke seo se ba diragaletšego. Ka mengwaga e mentši, baporofeta ba Modimo ba kile ba lemoša Bajuda gore ge ba ka tšwela pele ba sa kwe Molao wa Modimo, ba tla gafelwa diatleng tša Bababilona. Bajuda ba bantši ba be ba tla bolawa ka tšhoša; gomme baphologi ba be ba tla fetša bophelo bja bona ka moka ba le bokgobeng kua Babilona. (Jer. 15:2) Bophelo bo be bo le bjang bothopša kua Babilona? Na go na le seo Bakriste ba swanago ka sona le Bajuda bao e kilego ya ba mathopša kua Babilona? Ge e ba se le gona, seo se diragetše neng?
BOPHELO BJA BOTHOPŠA
3. Bokgoba bja Bajuda kua Babilona bo be bo fapane bjang le bjoo Baisiraele ba kilego ba ba go bjona kua Egipita?
3 Seo baporofeta ba Modimo ba se boletšego se ile sa direga. Jehofa o ile a diriša Jeremia go botša bao ba bego ba tlo išwa bothopša gore ba tle ba amogele bophelo bjoo bjo bofsa gomme ba bo tlwaele. O ile a re: “Agang dintlo [Babilona] le dule go tšona, le leme dirapa le je dienywa tša tšona. Le gona, tsomelang motse wo ke le išitšego bothopša go wona khutšo, le o rapelele go Jehofa ka gobane le tla hwetša khutšo ya lena khutšong ya wona.” (Jer. 29:5, 7) Bao ba ilego ba theetša Modimo ba ile ba phela gakaone kua Babilona. Bababilona ba ile ba ba dumelela go itaola go fihla bokgoleng bjo itšego. Mathopša ao a ile a newa le tokologo ya go ya mo a ratago nageng ya Babilona. Mehleng yeo, Babilona e be e le lefelo la tša kgwebo, le gona dingwalwa tše di hweditšwego nageng yeo di bontšha gore Bajuda ba bantši ba ile ba ithuta kgwebo gona moo, gomme ba bangwe ba ithutela go betla le go hlama dilo. E bile Bajuda ba bangwe e ile ya ba bahumi gona moo. Bokgoba bja Bajuda kua Babilona bo be bo sa swane le bjoo Baisiraele ba kilego ba ba go bjona kua Egipita.
4. Ka ntle le Baisiraele ba marabele, ke bomang gape bao ba ilego ba swanelwa ke go ya bothopša Babilona, gona ke’ng seo ba bego ba palelwa ke go se dira ge ba le moo?
4 Gaešita le ge Bajuda bao ba bego ba le bothopša ba be ba phela gabotse, go thwe’ng ka tswalano ya bona le Jehofa? Tempele ya Jehofa le aletare di be di sentšwe, gomme baperisita ba feletšwe ke mošomo. Gare ga mathopša ao go be go na le bahlanka ba botegago ba Jehofa bao ba bego ba se na molato, eupša ba ile ba swanelwa ke go welwa ke ditlamorago tša go se kwe ga setšhaba ka moka. Go sa šetšwe seo, bahlanka bao ba Jehofa ba ile ba dira se ba ka se kgonago go latela Molao wa Modimo. Ka mohlala, kua Babilona, Daniele le bagwera ba gagwe ba bararo, e lego Shaderaka, Meshaka le Abedinego, ba ile ba gana go ja dijo tšeo Bajuda ba bego ba sa swanela go di ja. Le gona re a tseba gore Daniele o ile a dula a boledišana le Modimo ka thapelo. (Dan. 1:8; 6:10) Lega go le bjalo, ka ge Bajuda bao ba bego ba hlankela Modimo ba be ba bušwa ke baheitene, go be go le thata gore ba dire dilo ka moka tšeo Molao wa Modimo o bego o re ba di dire.
5. Modimo o ile a holofetša batho ba gagwe eng, gona ke ka baka la’ng kholofetšo yeo e be e bonala e ka se phethagale?
5 Na Baisiraele bao ba be ba tla tsoga ba hlanketše Modimo gape ka tsela e feletšego ba sa šitišwe ke selo? Ka nako yeo, go be go bonagala go ka se kgonege. Bababilona ba be ba sa lokolle mathopša a bona. Lega go le bjalo, seo se be se ka se šome go batho ba Modimo. Modimo o be a holofeditše batho ba gagwe gore o be a tla ba lokolla Babilona, gomme o ile a dira bjalo. Ka mehla Modimo o phethagatša seo a se bolelago.
NA GO NA LE SEO BAKRISTE BA SWANAGO KA SONA LE MATHOPŠA A BAJUDA?
6, 7. Ke ka baka la’ng re ka re Bakriste ga se ba tsena bokgobeng bja Babilona ka 1918?
6 Na go na le seo Bakriste ba swanago ka sona le Bajuda bao ba bego ba le bothopša kua Babilona? Ka mengwaga e mentši, makasine wo o be o bolela gore bahlanka ba Modimo ba mehleng yeno ba tsene bokgobeng bja Babilona ka 1918 le gore ba lokolotšwe bokgobeng bjoo ka 1919. Lega go le bjalo, ka baka la mabaka ao re tlago go a nea sehlogong se le go se se latelago, go ile gwa nyakega gore taba ye e hlaloswe lefsa.
7 Nagana ka se: Babilona o Mogolo ke mmušo wa lefase wa bodumedi bja maaka. Ka gona, e le gore batho ba Modimo e be makgoba a Babilona o Mogolo ka 1918, ba be ba tla swanelwa ke go ba makgoba a bodumedi bja maaka ka tsela e itšego ka nako yeo. Eupša histori e bontšha gore nywageng e masome pele ga Ntwa ya Pele ya Lefase, bahlanka ba tloditšwego ba Modimo ba be ba lokologa bokgobeng bja Babilona o Mogolo, ba be ba sa tsene go bjona. Ke therešo gore batlotšwa ba be ba tlaišwa nakong ya ntwa ya pele ya lefase, eupša ba be ba tlaišwa kudu ke babuši, e sego Babilona o Mogolo. Ka gona, ga go bonagale batho ba Jehofa ba ile ba tsena bokgobeng bja Babilona o Mogolo ka 1918.
BAKRISTE BA TSENE BOKGOBENG BJA BABILONA NENG?
8. Hlalosa kamoo Bokriste bja therešo bo ilego bja šilafatšwa ka gona. (Bona seswantšho seo se lego mathomong a sehlogo.)
8 Ka Pentekoste ya 33 C.E., Bajuda ba diketekete le batho bao ba bego ba sokologetše tumelong ya Sejuda ba ile ba tlotšwa ka moya o mokgethwa. Bakriste ba ba ile ba fetoga “morafo wo o kgethilwego, boperisita bja bogoši, setšhaba se sekgethwa, batho ba e lego leruo le le kgethegilego.” (Bala 1 Petro 2:9, 10.) Baapostola ba ile ba tšwela pele ba hlokometše phuthego ya Modimo ge feela ba be ba sa phela. Eupša ka morago ga gore ba hwe, go ile gwa tsoga banna bao ba bego ba bolela “dilo tše di kgopamego gore ba goge barutiwa gore ba ba šale morago.” (Dit. 20:30; 2 Bathes. 2:6-8) Ba bantši ba banna ba ba be ba neilwe maikarabelo ka phuthegong, ba hlankela e le balebeledi, gomme ka morago ba fetoga baruti. Go be go thoma go ba le dihlotswana tša baruti, gaešita le ge Jesu a be a boditše balatedi ba gagwe gore: ‘Lena ka moka le bana ba motho.’ (Mat. 23:8) Banna ba maemo bao ba bego ba amogela filosofi ya Aristotle le Plato ba ile ba thoma go ruta maaka ka diphuthegong, ganyenyane-ganyenyane ba se sa ruta therešo ya Lentšu la Modimo.
9. Go tlile bjang gore Bakriste ba bahlanogi ba thome go šomišana le Mmušo wa Roma, gona mafelelo a seo e bile afe?
9 Ka ngwaga wa 313 ka morago ga gore Kriste a boele legodimong, Bakriste bao ba bahlanogi ba ile ba amogelwa semmušo ke Mmuši wa moheitene wa Moroma e lego Constantine. Go tloga ka nako yeo, Kereke ya Roma e ile ya thoma go šomišana le Mmušo wa Roma. Ka mohlala, ka morago ga seboka sa Baruti ba Roma (Council of Nicaea), Constantine, yo a bego a le gona sebokeng seo, o ile a laela gore Arius, e lego moruti yo a bego a sa dumelelane le baruti ba bangwe, a golegwe ka gobane o be a gana go dumela gore Jesu ke Modimo. Ka morago, ge kua Roma go be go buša Theodosius wa Pele (379-395 C.E.), Kereke ya Khatolika, yeo e ilego ya tsebja e le Bokriste bjo bo šilafetšego, e ile ya ba bodumedi bja semmušo Mmušong wa Roma. Boradihistori ba bolela gore lekgolong la bone la mengwaga, Roma ya baheitene e ile ya amogela Bokriste bja maaka. Therešo ke gore ka yona nako yeo, Bakriste ba bahlanogi ba be ba thekgana le dikereke tše dingwe tša maaka tša Mmušong wa Roma e le karolo ya Babilona o Mogolo. Lega go le bjalo, palo e nyenyane ya Bakriste ba tloditšwego bao ba bego ba swana le korong ba be ba dira se ba ka se kgonago go hlankela Modimo, eupša ka nako yeo ba be ba sa bonagale. (Bala Mateo 13:24, 25, 37-39.) Ruri ba be ba le bokgobeng bja Babilona!
10. Ke’ng seo se ilego sa dira gore batho ba bone gore dikereke di ruta batho maaka?
10 Lega go le bjalo, mengwageng e makgolo ya mathomo ka morago ga gore Jesu a boele legodimong, batho ba bantši ba be ba bala Beibele ka Segerika goba Selatine. Ka go re’alo, ba be ba kgona go bapetša seo Beibele e se rutago le dithuto tša maaka tša kereke. Ba bangwe ba ile ba gana go amogela dithuto tša maaka tša kereke ka baka la seo ba bego ba se bala ka Beibeleng. Eupša go dira seo go be go le kotsi, e bile motho o be a ka bolawa ge a be a ka botša ba bangwe seo a ithutilego sona ka Beibeleng.
11. Go tlile bjang gore baruti ba laole Beibele?
11 Ge nako e dutše e eya, batho ba bantši ba ile ba se sa kgona go bala Beibele ka maleme a mehleng yeo, gomme Kereke ya Roma ya ganetša batho go fetolela Lentšu la Modimo malemeng a gabo bona. Ka baka leo, Beibele e ile ya balwa ke baruti le dirutegi feela, gaešita le ge baruti ba bangwe ba be ba sa kgone go bala le go ngwala. Batho bao ba bego ba ganetša seo kereke e bego e se ruta ba be ba otlwa o šoro. Bahlanka ba tloditšwego ba Modimo bao ba botegago ba ile ba swara diboka ka sephiring ka dihlopha
SEETŠA SE THOMA GO HLABA
12, 13. Ke dilo dife tše pedi tšeo di thušitšego batho gore ba thome go tšwa dinaleng tša Babilona o Mogolo? Hlalosa.
12 Na Bakriste ba therešo ba be ba tla tsoga ba hlanketše Modimo ka bolokologi le ka tsela yeo a e amogelago? Ee! Seetša sa therešo se ile sa thoma go hlaba leswiswing. Seo se kgonegile ka baka la dilo tše di latelago tše pedi. Sa pele, ka bo-1450, go ile gwa hlangwa motšhene wa go gatiša dipuku. Pele dinaga tša ka Bodikela di ka thoma go šomiša metšhene ya go gatiša, Beibele e be e kopollwa ka letsogo. Dibeibele di be di sa hwetšagale gabonolo e bile di tura. Go thwe mongwalolodi yo a nago le bokgoni o be a tšea dikgwedi tše lesome go ngwalolla Beibele e tee feela ka letsogo! Go oketša moo, matlakala ao go bego go ngwalelwa go ona (vellum goba parchment) a be a tura kudu. Go fapana le seo, ge mogatiši yo a nago le bokgoni a be a šomiša motšhene le pampiri
13 Selo sa bobedi seo se thušitšego gore seetša sa therešo se hlabe ke phetho yeo e tšerwego ke banna ba sego kae ba sebete mafelelong a lekgolo la bo-16 la mengwaga. Banna bao ba ile ba fetolela Lentšu la Modimo ka maleme a batho ba bantši. Bafetoledi ba bantši ba ile ba dira mošomo wo le ge ba be ba tseba gore ba ka bolawa. Baruti ba ile ba selekega. Ba be ba tseba gore ge monna goba mosadi yo a boifago Modimo a ka swara Beibele, o tla ba hlasela ka yona
14. (a) Ke’ng seo se thušitšego batho go kwešiša Beibele gakaone mafelelong a bo-1800? (b) Hlalosa seo Ngwanabo rena Russell a ilego a se dira gore a hwetše therešo.
14 Batho ba bantši bao ba bego ba nyaka go ithuta therešo ya Beibele ba ile ba tšhabela dinageng tšeo Kereke ya Roma e bego e sa di laole. Ba be ba nyaka go bala Beibele, go ithuta yona le go boledišana ka yona ntle le go thibelwa. E nngwe ya dinaga tšeo Roma e bego e sa di laole ke United States, moo Charles Taze Russell le badirišani ba gagwe ba sego kae ba ilego ba thoma go ithuta Beibele ka thulaganyo mafelelong a bo-1800. Mathomong, pakane ya Ngwanabo rena Russell e be e le go hlahloba gore ke madumedi afe a magolo a mehleng yeo ao a bego a ruta therešo. O ile a bapiša ka kelohloko dithuto tša madumedi a mantši, gaešita le tša madumedi ao e sego a Bokriste, le seo Beibele e se rutago. Go se go ye kae o ile a hwetša gore ga go na bodumedi bjo bo bego bo ruta tlwaa seo Lentšu la Modimo le se bolelago. Lebakeng le lengwe, o ile a boledišana le baruti ba bantši ba dikereke a holofetše gore ba tla amogela dithuto tšeo yena le badirišani ba gagwe ba di hweditšego ka Beibeleng gomme ba di ruta ditho tša diphuthego tša bona. Baruti bao ba ile ba gana. Barutwana ba Beibele ba ile ba swanelwa ke go amogela gore ba be ba ka se gwerane le batho bao ba sa nyakego go lahla dithuto tša maaka.
15. (a) Bakriste ba tsene bokgobeng bja Babilona o Mogolo neng? (b) Re tlo araba dipotšišo dife sehlogong se se latelago?
15 Go fihla ga bjale, re bone gore Bakriste ba therešo ba tsene bokgobeng bja Babilona ka moragonyana ga gore baapostola ba mafelelo ba hwe. Lega go le bjalo, go tšwelela dipotšišo tše mmalwa tše di rego: Ke bohlatse bofe bjo bongwe bjo bo bontšhago gore mengwageng e masome pele ga 1914, batlotšwa ba be ba lokologa go Babilona o Mogolo, ke gore, ba etšwa bokgobeng bja yona? Na ke therešo gore Jehofa o be a nyamišitšwe ke bahlanka ba gagwe ka gobane ba ile ba se fišege tšhemong nakong ya Ntwa ya Pele ya Lefase? Le gona na bana babo rena ba bangwe ba ile ba se botege nakong yeo, gomme ba galefiša Jehofa? Sa mafelelo, ge e ba Bakriste e bile mathopša a bodumedi bja maaka ka morago ga lehu la baapostola, ba ile ba lokollwa neng? Ruri tše ke dipotšišo tše dibotse. Di tla arabja sehlogong se se latelago.


text:
Na o na le ‘Pelo ya Gore o Tsebe’ Jehofa?
“Ke tla [ba] nea pelo ya gore [ba] ntsebe gore ke nna Jehofa; e tla ba batho ba ka.”—JER. 24:7.
1, 2. Ke ka baka la’ng ba bangwe ba rata mago?
NA O thabela go ja mago, e ka ba a sa tšwago go fulwa goba a omišitšwego? Ba bantši ba a thabela, ke ka baka leo mago a bjalwago mafelong a mantši. Bajuda ba bogologolo ba be ba tšeela godimo mego. (Nah. 3:12; Luka 13:6-9) Mago a na le diagammele le diminerale; ke ka baka leo ba bangwe ba rego a loketše pelo.
2 Jehofa o kile a swantšha mago le pelo. Modimo o be a sa hlalose kamoo go ja mago go bego go hola mmele ka gona. O be a bolela ka tsela ya seswantšhetšo. Seo a se boletšego ka moporofeta Jeremia se na le seo se se bolelago ka pelo ya gago le dipelo tša baratiwa ba gago. Ge re dutše re ahlaahla seo a se boletšego, naganišiša kamoo seo se kgomago Bakriste.
3. Mago ao go bolelwago ka ona go Jeremia kgaolo 24 a emela eng?
3 Anke re thomeng ka go hlahloba taba e nngwe yeo Modimo a ilego a e bolela mehleng ya Jeremia mabapi le mago. Ka 617 B.C.E., setšhaba sa Juda se be se le boemong bjo bobe bja moya. Modimo o ile a bontšha Jeremia pono ya kamoo bokamoso bo bego bo tla ba ka gona, gomme a bo swantšha le mehuta e mebedi ya mago—mago “a mabotse kudu” le “a mabe kudu.” (Bala Jeremia 24:1-3.) Mago a mabe a be a šupa go Kgoši Tsedekia le ba bangwe bao ba swanago le yena bao ba bego ba tlo hlaselwa ke Kgoši Nebukadinetsara le madira a gagwe. Eupša go thwe’ng ka Hesekiele, Daniele le bagwera ba gagwe ba bararo bao ba bego ba šetše ba le Babilona, gotee le Bajuda ba bangwe bao ba bego ba le kgauswi le go tlo išwa moo? Ba be ba swana le mago a mabotse. Mašaledi a bona a be a tlo boela morago go yo tsošološa Jerusalema le tempele ya yona. Selo seo se ile sa feleletša se diregile.—Jer. 24:8-10; 25:11, 12; 29:10.
4. Re kgothatšwa ke’ng go tšwa go seo Modimo a se boletšego ka mago a mabotse?
4 Jehofa o ile a bolela ka bao ba swantšhetšwago ke mago a mabotse gore: “Ke tla [ba] nea pelo ya gore [ba] ntsebe gore ke nna Jehofa; e tla ba batho ba ka.” (Jer. 24:7) Leo ke lona lengwalo la sehlogo se, gomme le tloga le kgothatša! Modimo o ikemišeditše go nea batho ‘pelo ya gore ba mo tsebe.’ Mo tabeng ye, “pelo” e tswalanywa le tshekamelo ya motho. Ga go pelaelo gore wena o nyaka go ba le pelo e bjalo gomme o be karolo ya batho ba gagwe. Megato yeo motho a swanetšego go e gata gore a fihlelele seo e akaretša gore a ithute Lentšu la gagwe le go le diriša, a itshole gomme a sokologe, a neele bophelo bja gagwe go Modimo ke moka a kolobetšwe leineng la Tate le la Morwa le la moya o mokgethwa. (Mat. 28:19, 20; Dit. 3:19) O ka no ba o šetše o gatile megato yeo, goba mohlomongwe o ka ba o šetše o kopanela ka mehla le Dihlatse tša Jehofa gomme o thomile go gata megato yeo ka go latelana ga yona.
5. Ge e le gabotse Jeremia o ngwadile mabapi le dipelo tša bomang?
5 Go sa šetšwe gore re šetše re gatile e mengwe ya megato yeo goba ka moka ga yona, go sa dutše go nyakega gore re ele hloko dikgopolo tša rena le boitshwaro bja rena. Re kgona go bona lebaka la seo go tšwa tabeng e nngwe gape yeo Jeremia a e ngwadilego mabapi le pelo. Dikgaolo tše dingwe tša puku ya Jeremia di be di bolela ka ditšhaba tšeo di bego di dikologile Juda, eupša tabakgolo e be e le setšhaba sa Juda nakong ya pušo ya dikgoši tša yona tše hlano. (Jer. 1:15, 16) Ee, ge e le gabotse Jeremia o be a bolela ka banna, basadi le bana bao ba bego ba ineetše go Jehofa. Borakgolokhukhu ba bona ba be ba ikgethetše go ba setšhaba seo se ineetšego go yena. (Ek. 19:3-8) Le gona mehleng ya Jeremia, batho ba ile ba tiišetša gore ba ineetše go Modimo. Ba ile ba re: “Re tlile go wena, gobane Wena Jehofa, o Modimo wa rena.” (Jer. 3:22) Lega go le bjalo, o nagana gore boemo bja dipelo tša bona e be e le bofe?
NA GO BE GO NYAKEGA GORE GO BUIWE DIPELO TŠA BONA TŠA SESWANTŠHETŠO?
6. Ke ka baka la’ng re swanetše go kgahlegela go kwa seo Modimo a se boletšego mabapi le pelo?
6 Dingaka tša mehleng yeno di kgona go diriša thekinolotši go bona ge e ba pelo ya motho e phetše gabotse. Lega go le bjalo, Jehofa o kgona go dira se se fetago seo, go etša ge a dirile mehleng ya Jeremia. Modimo o swanelega ka botlalo go dira seo, go etša ge re bona mantšung a gagwe a rego: “Pelo e boradia kudu go feta selo le ge e le sefe e bile ke e kgopo. Ke mang yo a ka e tsebago? Nna Jehofa ke fetleka pelo, . . . le go nea yo mongwe le yo mongwe go ya ka ditsela tša gagwe, go ya ka dienywa tša mediro ya gagwe.” (Jer. 17:9, 10) Go “fetleka pelo” ga go akaretše go hlahloba pelo ya kgonthe, yeo ka nywaga e 70 goba e 80 e ka bethago ka makga a dibilione tše tharo. Go e na le moo, Jehofa o be a bolela ka pelo ya seswantšhetšo. “Pelo” yeo e šupa go seo motho a lego sona ka garegare, gomme e akaretša dikganyogo tša gagwe, dikgopolo tša gagwe, tshekamelo ya gagwe, mekgwa ya gagwe le dipakane tša gagwe. Le wena o na le pelo e bjalo. Modimo a ka e hlahloba, e bile le wena o ka kgona go dira seo go fihla bokgoleng bjo itšego.
7. Jeremia o ile a hlalosa bjang boemo bja dipelo tša bontši bja Bajuda ba mehleng ya gagwe?
7 E le gore re itokišetše go hlahloba dipelo tša rena, re ka ipotšiša gore: ‘Boemo bja dipelo tša seswantšhetšo tša bontši bja Bajuda ba mehleng ya Jeremia e be e le bofe?’ Go araba potšišo yeo, ela hloko polelwana e latelago e sa tlwaelegago yeo Jeremia a ilego a e diriša: “Bohle ba ntlo ya Isiraele ga se ba bolla pelong.” O be a sa bolele ka go bolla mo go tlwaelegilego ga banna ba Bajuda, ka gobane o itše: “‘Tsebang! Matšatši a etla,’ o re’alo Jehofa, ‘gomme ke tla sekiša yo mongwe le yo mongwe yo a bolotšego eupša a sa dutše a le yo a sa bollago.’” Ka baka leo, gaešita le banna ba bolotšego ba Bajuda ba be ‘ba sa bolla pelong.’ (Jer. 9:25, 26) Seo se be se bolela’ng?
8, 9. Ke’ng seo Bajuda ba bantši ba bego ba swanetše go se dira ka dipelo tša bona?
8 Seo se re thušago go hwetša karabo ya seo se bolelwago ke ‘go se bolle pelong’ se hwetšwa mantšung ao Modimo a ilego a kgothatša Bajuda go se dira ge a re: “Itlhwekišeng pele ga Jehofa gomme le bolotše dipelo tša lena, lena batho ba Juda le badudi ba Jerusalema; e le gore pefelo ya ka e se ke ya le tlela . . . ka baka la bobe bja ditiro tša lena.” Eupša modu wa boitshwaro bja bona bjo bobe e be e le eng? E be e le ka gare ga bona, ka dipelong tša bona. (Bala Mareka 7:20-23.) Ee, Modimo o ile a diriša Jeremia go bontšha gabotse mothopo wa ditiro tše mpe tša Bajuda. Dipelo tša bona di be di ngangabaletše go rabela. O be a sa thabele dilo tšeo ba bego ba ikemišeditše go di dira le tšeo ba bego ba di nagana. (Bala Jeremia 5:23, 24; 7:24-26.) Modimo o ile a ba botša: “Itlhwekišeng pele ga Jehofa gomme le bolotše dipelo tša lena.”—Jer. 4:4; 18:11, 12.
9 Ka baka leo, Bajuda ba mehleng ya Jeremia ba be ba nyaka go buiwa dipelo tša bona tša seswantšhetšo—‘ba bolle dipelong’—go etša ge bao ba phetšego mehleng ya Moshe ba dirile. (Doit. 10:16; 30:6) Go ‘bolotša dipelo tša bona’ go be go bolela gore ba tloše seo se bego se dira gore dipelo tša bona tša seswantšhetšo di rabele—dikgopolo tša bona, dilo tšeo ba di ratago goba maikemišetšo a bona ao a bego a thulana le melao ya Modimo.—Dit. 7:51.
‘GO BA LE PELO YA GO TSEBA’ MODIMO LEHONO
10. Re ka ekiša bjang mohlala wa Dafida ge re hlahloba dipelo tša rena?
10 Ruri re tloga re leboga kudu gore Modimo o re thušitše go lemoga seo e lego pelo ya seswantšhetšo! Ba bangwe ba ka botšiša gore: ‘Eupša ke ka baka la’ng taba ye e swanetše go tshwenya Dihlatse tša Jehofa lehono?’ Ga se gore bontši bja Bakriste diphuthegong ba phelela go dira bobe goba ba fetoga “mago a mabe,” go etša ge go be go le bjalo ka Bajuda ba bogologolo. Go fapana le seo, bahlanka ba Modimo lehono ke batho ba ineetšego le ba hlwekilego. Lega go le bjalo, nagana ka seo Dafida a ilego a se kgopela Jehofa ge a re: “Mphetleke o tsebe pelo ya ka, hle Modimo. Ntlhahlobe o tsebe dikgopolo tša ka tše di mpherekanyago, o bone ge e ba go nna go na le tsela e kwešago bohloko.”—Ps. 17:3; 139:23, 24.
11, 12. (a) Ke ka baka la’ng yo mongwe le yo mongwe wa rena a swanetše go hlahloba pelo ya gagwe? (b) Ke eng seo Modimo a ka se se dirego?
11 Jehofa o nyaka gore yo mongwe le yo mongwe wa rena a be boemong bjoo yena a bo amogelago gomme a dule a le go bjona. Jeremia o boletše ka baloki gore: “Wena Jehofa wa madira, o hlahloba yo a lokilego; o bona dipshio le pelo.” (Jer. 20:12) Ge e ba Ramatlaohle a hlahloba gaešita le pelo ya yo a lokilego, na rena ka noši ga se ra swanela go itlhahloba ka potego? (Bala Psalme 11:5.) Ge re dutše re itlhahloba, mohlomongwe re ka lemoga gore re na le mokgwa o itšego, pakane e itšego goba maikwelo a tseneletšego ao a nyakago gore re a gatele megato. Re ka lemoga selo se itšego seo se dirago gore pelo ya rena e retele, e be e sa ‘bollago’ ka kgopolo ya seswantšhetšo, gomme go nyakege gore re e bolotše. Seo e tla ba e le go bua pelo ya rena ya seswantšhetšo. Ge e ba o dumela gore e tla ba mo gobotse go hlahloba pelo ya gago ya seswantšhetšo, ke eng seo o ka se dirago ge o e hlahloba? Le gona o ka dira bjang diphetogo le ge e le dife tšeo di nyakegago?—Jer. 4:4.
12 Seo re swanetšego go se tseba se se: Ga se ra swanela go letela gore Jehofa a re gapeletše go fetoga. O boletše ka “mago a mabotse” gore o tla ‘a nea pelo ya gore a mo tsebe.’ Ga se a ka a re o tla a gapeletša go fetoša dipelo tša ona. Dipelo tša ona di be di swanetše go ba le kganyogo ya go tseba Modimo. Na re be re ka se nyake go ba ka tsela yeo?
13, 14. Mokriste a ka gobatšwa bjang ke seo se lego ka pelong ya gagwe?
13 Jesu o boletše gore: “Pelong go tšwa dikeleletšo tše kgopo, dipolao, bohlotlolo, bootswa, bohodu, bohlatse bja maaka le dithogako.” (Mat. 15:19) Go molaleng gore ge e ba pelo e nago le dikganyogo tše fošagetšego ya ngwanabo rena e ka mo šušumeletša gore a dire bohlotlolo goba bootswa gomme a se itshole, gona Modimo a ka no se sa hlwa a mo amogela. Le gona, dikganyogo tše di fošagetšego di ka gola ka pelong ya motho yo a sego a tšwa a dira sebe se bjalo. (Bala Mateo 5:27, 28.) Motho yo bjalo a ka holega ge a ka itlhahloba pelo. Ge e ba o hlahloba pelo ya gago, na o tla hwetša e na le kganyogo e fošagetšego ka motho yo a itšego wa bong bjo bo fapanego le bja gago, wa hwetša dikganyogo tše di utamego tšeo Modimo a ka se di amogelego le tšeo go nyakegago gore di tlošwe go yona?
14 Goba ngwanabo rena yo a sego a tšwa a baka “dipolao” tša kgonthe a ka befelwa o šoro ka pelong ya gagwe go fihla bokgoleng bja gore a hloye Mokristegotee le yena. (Lef. 19:17) Na o tla dira boiteko bjo bo tseneletšego bja gore a tumole maikwelo a bjalo ao a ka dirago gore pelo ya gagwe e ngangabale?—Mat. 5:21, 22.
15, 16. (a) Nea mohlala wa kamoo Mokriste e ka bago ‘yo a sa bollago pelong.’ (b) Ke ka baka la’ng o nagana gore ‘pelo e sa bollago’ e ka se kgahliše Jehofa?
15 Se se thabišago ke gore bontši bja Bakriste ga ba na ‘bothata bjo bjalo bja pelo.’ Lega go le bjalo, Jesu o boletše le ka “dikeleletšo tše kgopo.” Tše ke dikgopolo goba dipono tšeo di ka senyago dibopego tše dintši tša bophelo. Ka mohlala, motho a ka botegela ba leloko la gabo ka tsela e fošagetšego. Go ba gona, Bakriste ba nyaka go ba le “lerato la tlhago” la go rata ba leloko, ba se swane le batho ba bantši bao ba se nago lerato le bjalo ‘mehleng ye ya bofelo.’ (2 Tim. 3:1, 3) Lega go le bjalo, go a kgonega gore motho a bontšhe lerato le bjalo ka tsela e sa nepagalago. Ba bantši ba nagana gore ‘mmetlašapo la tlala o swanetše go betla a lebišitše gabo.’ Ka baka leo, ba ka emelela goba go thekga ba leloko go sa šetšwe seo se diregago, gomme ba tšeega maikwelong ge wa leloko a fošeditšwe. Nagana ka seo maikwelo a bjalo a fošagetšego a ilego a šušumeletša dikgaetšedi tša Dina go se dira. (Gen. 34:13, 25-30) Le gona nagana ka seo se bego se le ka pelong ya Abesalomo, seo se mo dirilego gore a bolaye morwarragwe e lego Aminone. (2 Sam. 13:1-30) Na ditiro tšeo ka moka ga tša bakwa ke “dikeleletšo tše kgopo”?
16 Ke therešo gore Bakriste ba therešo ga ba bolaye batho ba bangwe. Eupša na ba ka ba le maikwelo a mabe ka ngwanabo bona goba kgaetšedi yo a ilego a swara gampe yo mongwe wa ba leloko la bona goba motho yo ba naganago gore o dirile seo? Ba ka gana ge modumedigotee le bona a ba laletša ge e ba ba nagana gore o ile a swara wa leloko la bona gampe, goba ba ka kgetha go se mo laletše magaeng a bona. (Baheb. 13:1, 2) Maikwelo a bjalo a fošagetšego le a go gana go laletša ba bangwe a bontšha go hloka lerato gomme ga se a swanelwa go tšewa gabohwefo. Ee, Mohlahlobi wa dipelo a ka bona seo gomme a bolela gore “ga se [ra] bolla pelong.” (Jer. 9:25, 26) Gopola bao Jehofa a ilego a ba kgothaletša gore: “Le bolotše dipelo tša lena.”—Jer. 4:4.
GO AMOGELA LE GO KGOMARELA ‘PELO YA GORE RE TSEBE’ MODIMO
17. Go boifa ga rena Jehofa go ka re thuša bjang gore re be le pelo e tšeelago dilo godimo?
17 Go thwe’ng ge e ba o hlahloba pelo ya gago ya seswantšhetšo gomme o hwetša gore ga e nape e tšeela godimo keletšo ya Jehofa ka tsela yeo e bego e swanetše go e tšeela godimo ka yona le gore ka tsela e itšego ‘ga se ya bolotšwa’? Mohlomongwe o lemoga gore e boifa batho, e rata botumo goba matsaka, goba gaešita le go rata bonganga goba boitaolo. E tla ba e se wena wa pele go lemoga seo. (Jer. 7:24; 11:8) Jeremia o ngwadile gore Bajuda ba sa botegego ba mehleng ya gagwe ba be ba na le “pelo e ngangabetšego le e rabelago.” O okeditše ka gore: “Dipelong tša bona ga se ba ka ba re: ‘Bjale anke re boifeng Jehofa Modimo wa rena, Yena yo a nešago pula ya matlorotloro le yo a neago dipula tša lehlabula.’” (Jer. 5:23, 24) Na se ga se bontšhe gore selo seo se ka re thušago ‘go bolotša dipelo tša rena’ ke gore re hlagolele poifo e oketšegilego ya go boifa Jehofa le go mo tšeela godimo? Poifo e bjalo e botse e ka thuša yo mongwe le yo mongwe wa rena gore a be le pelo yeo e tšeelago godimo kutšwanyana tsela yeo Modimo a kganyogago gore re be ka yona.
18. Ke eng seo Jehofa a holofeditšego go se direla bao ba lego kgweranong e mpsha?
18 Re ka dirišana le Jehofa ge a dutše a re nea ‘pelo ya gore re mo tsebe.’ Ge e le gabotse, seo ke sona a holofeditšego go se direla batlotšwa kgweranong e mpsha ge a re: “Ke tla tsenya molao wa ka ka go bona gomme ka o ngwala pelong ya bona. Ke tla ba Modimo wa bona gomme bona e tla ba setšhaba sa ka.” Go thwe’ng ka taba ya go mo tseba ka botlalo? O okeditše ka gore: “Motho a ka se hlwe a ruta mogagabo gomme yo mongwe le yo mongwe a ka se hlwe a ruta ngwanabo, a re: ‘Tsebang Jehofa!’ Ka ge ka moka ga bona ba tla be ba ntseba, go tloga ka yo monyenyane wa bona go fihla ka yo mogolo wa bona . . . Gobane ke tla ba lebalela molato wa bona gomme nka se sa gopola sebe sa bona.”—Jer. 31:31-34. *
19. Bakriste ba therešo ba fagahletše eng?
19 Go sa šetšwe gore o fagahletše go holwa sa ruri ke kgwerano yeo e mpsha kua legodimong goba mo lefaseng, o swanetše go ba le kganyogo ya go tseba Jehofa le go ba karolo ya batho ba gagwe. Selo sa pele seo se swanetšego go direga pele re amogela ditšhegofatšo tšeo ke gore dibe tša rena di lebalelwe motheong wa sehlabelo sa Kriste sa topollo. Taba ya gore o ka lebalelwa e swanetše go go šušumeletša gore o lebalele ba bangwe, gaešita le ge go ka bonagala go le boima gore re dire seo. Go ikemišetša ga gago go ntšha ka pelong ya gago maikwelo le ge e le afe a mabe ao o ka bago o na le ona go tla hola pelo ya gago. Ka go re’alo o tla ba o sa bontšhe feela gore o nyaka go hlankela Jehofa eupša o tla ba o bontšha le gore o thomile go mo tseba gakaone. O tla swana le bao Jehofa a boletšego ka bona a diriša Jeremia gore: “Le tla nnyaka gomme la nkhwetša, ka gobane le tla ntsoma ka pelo ya lena ka moka. Ke tla dira gore le nkhwetše.”—Jer. 29:13, 14.
^ ser. 18 Kgwerano e mpsha e ahlaahlwa go kgaolo 14 ya puku ya Modimo o Bolela le Rena ka Jeremia.


text:
BAFSA BA A BOTŠIŠA
Ke Eng Seo ke Swanetšego go se Tseba ka Bjala?
Beibele ga e re thibele go nwa bjala ka tekanyetšo, ge e ba re dumelelwa ke molao go dira bjalo. Eupša, e gana botagwa.
Eupša go thwe’ng ge e ba o ikwa o gapeletšega go nwa bjala maemong ao o sa dumelelwego ke molao goba batswadi ba gago?
Nagana ka seo se ka diregago ka morago
Tše dingwe tša dithaka tša gago di ka bona eka ga go kgonege gore di thabe di se tša nwa bjala. Eupša go ka direga eng ka morago ga go nwa?
O ka tsena mathateng ka baka la go tshela molao. Go ithekgile ka gore o dula kae, ge o enwa bjala moo go sa dumelelwego ke molao, o ka hwetša thekethe, wa bonwa molato, wa amogwa lengwalo la go otlela, wa dirišwa tirelo e itšego ya setšhaba goba wa golegwa.
—Baroma 13:3.
O ka senyega leina. Bjala bo ka dira gore motho a se be le dihlong. Bo ka go dira gore o bolele goba o dire dilo tšeo o tlago go itsholela tšona ka morago. (Diema 23:31-33) Mehleng ye ya thekinolotši, boitshwaro bja gago bo ka dira gore botumo bja gago bo senyegele sa ruri.
O ka palelwa ke go ikemela. Bjala bo ka dira gore go be bonolo go gobatšwa ke batho mmeleng goba wa gobošwa ka thobalano. Le gona bo ka dira gore o arošwe ke batho ba bangwe, e lego seo se ka dirago gore o itshware ka tsela e kotsi goba yeo e sego ya swanela.
O ka lemalela bjala. Banyakišiši ba bangwe ba bontšhitše gore ge motho a thoma go nwa bjala e sa le ngwana go ba thata gore a tlogele ge a godile. Go nwa bjala gore o tloše kgateletšego ya monagano le go lewa ke bodutu, go ka dira gore o bo lemalele.
O ka hwa. Ngwageng o mongwe, kua United States metsotsong e mengwe le e mengwe e 52 motho o tee o be a ehwa ka baka la dikotsi tšeo di bakwago ke batho bao ba otlelago ba nwele. Megwageng e mengwe e mehlano, batho ba ka godimo ga ba 1 500 bao ba lego ka tlase ga mengwaga e 21 ba ile ba hwa ngwaga le ngwaga ka baka la dikotsi tša dikoloi tšeo di bakwago ke go otlela ba nwele. Le ge o se wa nwa bjala, o ka bea bophelo bja gago kotsing ka go dumela go namela koloi ya motho yo a nwelego.
Tseba mo o swanetšego go fihla gona
Ge o tseba e sa le pele seo o tlago go se dira o tla phema dikotsi le ditshenyagalelo tša go nwa o sa swanela.
Molao wa Motheo wa Beibele o re: “Yo bohlale ke yo a bonego kotsi a ikuta.” (Diema 22:3) E ka se be gabohlale go nwa bjala pele o otlela goba o dira mediro e mengwe yeo e nyakago monagano wa gago ka moka.
Seo ke tlago go se dira: ‘Ge e ba ke kgetha go nwa, ke tla dira seo ge e ba ke šetše ke na le mengwaga yeo e dumelelwago ke molao e bile maemo a ntumelela.’
Molao wa Motheo wa Beibele o re: “Le bahlanka ba yoo le mo kwago.” (Baroma 6:16) Ge o enwa bjala feela ka gobane dithaka tša gago di enwa, o dumelela batho ba bangwe gore ba go laole. Ge e ba o enwa bjala gore o itloše bodutu goba o laole kgateletšego ya monagano, ga o ithute dika tšeo o di nyakago go go thuša go swaragana le mathata a gago.
Seo ke tlago go se dira: ‘Nka se dumelele dithaka tša ka di nkgapeletša go nwa bjala.’
Molao wa Motheo wa Beibele o re: ‘O se ke wa ba gare ga bao ba nwago kudu.’ (Diema 23:20) Bagwera ba babe ba ka dira gore o fetoše phetho ya gago ya go se nwe bjala. O ipea kotsing ka go ba le batho bao ba nwago bjala kudu.
Seo ke tlago go se dira: ‘Nka se gwerane le batho bao ba nwago bjala kudu.’
Ithute ka mo go oketšegilego
Beibele e Re’ng ka Bjala? Na go nwa ke Sebe?
Beibele e bolela ka mehola ya beine gotee le dino tše dingwe tšeo di tagago.
Beibele e Reng ka Bjala? Na go Nwa ke Sebe?
Beibele e bolela ka mehola ya beine gotee le dino tše dingwe tšeo di tagago.
Seo Beibele e se Bolelago ka Bjala
Ithute gore ke melao efe ya motheo ya Beibele yeo e ka go thušago go ba le pono le lekalekanego ka bjala.


text:
Kakaretšo ya Ditaba tša Molao Nageng ya Azerbaijan
Dihlatse tša Jehofa * di ile tša ingwadiša gore e be bodumedi bjo bo tsebjago ka molao la mathomo toropong ya Baku ka 1999 gomme tša ingwadiša gape ka 2002. Mengwageng e latetšego, Dihlatse di ile tša ba le tokologo ya bodumedi eupša mmušo o dula o di lebetše, gomme ka dinako tše dingwe maphodisa a be a šwahlela diboka tša tšona e bile mmušo o lekodišiša dipuku tša tšona. Ka morago ga go dira diphetogo melaong ya bodumedi, mmušo * o ile wa gana kgopelo ya Dihlatse ya go ingwadiša gape ka 2010 ka mabaka a go se kwagale, ka gona se se ile sa dira gore Dihlatse tša Jehofa toropong ya Baku di se ngwadišwe semmušo.
Dihlatse tša Jehofa di tšwela pele go tlaišwa le go thibelwa ga mediro ya tšona ka ge mmušo o laola mediro ya bodumedi. Maphodisa a ile a phuruphutša magae a mangwe a Dihlatse le go tšea dithoto tše dingwe tša tšona go akaretša le Dibeibele. Maphodisa a tšwela pele go golega le go bona Dihlatse tše dingwe molato ka baka la go boledišana le batho ba bangwe ka ditumelo tša tšona gomme se mafelelong se dira gore di lefišwe difaene tše boima le go išwa kgolegong. Ditoropong tšeo Dihlatse di sego tša ingwadiša, balaodi ba mmušo ba tšea go dira mediro ya tšona ya bodumedi go se molaong. Ba šitiša mediro ya tšona, ba golega ka nakwana bao ba tlilego dibokeng tša bodumedi tša Dihlatse le go ba lefiša difaene tše boima.
Ka ge go se na tokišetšo ya go dira mediro e mengwe yeo e sego ya bošole, masogana a Dihlatse a tlaišwa le go bewa molato ka ge a gana go tsenela bošole ka baka la letswalo. Go tšwela pele ga naga ye ka go gatakela tokologo ya bodumedi le go bolela gore dipuku tša Dihlatse ga se tša maleba, ga go sepedišane le boitlamo bjo bo dirilwego ke naga ya Azerbaijan Lekgotleng la Yuropa. Ka baka la go gatakelwa ga tokologo ya bodumedi, Dihlatse tša Jehofa nageng ya Azerbaijan di dirile dikgopelo tše 19 Kgorong ya Yuropa ya Ditshwanelo tša Batho go tloga ka 2007 go fihla ka 2014.
^ par. 2 Dihlatse tša Jehofa Repabliking ya Azerbaijani
^ par. 2 State Committee for the Work with Religious Associations (e lego komiti yeo e swaraganago le ditaba tša mekgatlo ya bodumedi)


text:
Kgaolo 105: Ba Letile Jerusalema
BATHO bao ba lego mo ke balatedi ba Jesu. Ba dirile seo a ba boditšego sona gomme ba leta Jerusalema. Eitše ge ba sa letile mo, lešata le legolo la tlala ntlo ka moka. Lešata leo le be le kwagala bjalo ka ledimo le matla. Ke moka dilo tšeo ekego ke maleme a mollo tša thoma go bonala hlogong ya yo mongwe le yo mongwe wa bona. Na o bona mollo wo o lego godimo ga yo mongwe le yo mongwe wa bona? Go be go direga’ng?
Wo e be e le mohlolo! Jesu o be a boetše legodimong go Tatagwe gomme a tšhollela moya o mokgethwa wa Modimo godimo ga balatedi ba gagwe. Na o a tseba gore moya woo o ile wa dira gore ba dire eng? O ile wa dira gore ba thome go bolela ka maleme a šele.
Batho ba bantši mo Jerusalema ba ile ba kwa lešata leo le legolo ke moka ba tla gore ba bone seo se diregago. Ba bangwe ba bona ba be ba etšwa ditšhabeng tše dingwe gomme ba tlile monyanyeng wa Baisiraele wo o bitšwago Pentekoste. Baeng ba ba ile ba makala kudu! Ba ile ba kwa barutiwa ba ba bolela ka maleme a gabo bona mabapi le dilo tše di kgahlišago tšeo Modimo a di dirilego.
Baeng bao ba ile ba re: ‘Batho ba ka moka ke Bagalilea. Bjale go tla bjang gore ba kgone go bolela maleme ka moka a dinageng tšeo re tšwago go tšona?’
Ka gona Petro a emelela gore a ba hlalosetše lebaka la seo. A hlaboša lentšu gomme a ba botša kamoo Jesu a bolailwego ka gona le gore Jehofa o mo tsošitše bahung. A re: ‘Gona bjale Jesu o dutše ka letsogong le letona la Modimo legodimong. Ke yena yo a re tšholletšego moya o mokgethwa wo o holofeditšwego. Ke ka baka leo le bonago mehlolo ye le go ekwa.’
Eitše ge Petro a boletše dilo tše, batho ba bantši ba itshola kudu ka baka la seo se dirilwego Jesu. Ba botšiša ba re: ‘Re swanetše go dira’ng?’ Petro a re go bona: ‘Le swanetše go fetoša maphelo a lena gomme le kolobetšwe.’ Ka go re’alo, lona letšatšing leo batho ba e ka bago ba 3 000 ba kolobetšwa ke moka ya ba balatedi ba Jesu.
Ditiro 2:1-47.
Dipotšišo
- Bjalo ka ge seswantšho se se bontšha, balatedi ba Jesu bao ba bego ba letile Jerusalema ba ile ba diragalelwa ke eng?
- Ke mohlolo ofe woo batho bao ba bego ba etetše Jerusalema ba ilego ba o bona?
- Ke’ng seo Petro a ilego a se hlalosetša batho bao?
- Batho ba ile ba ikwa bjang ka morago ga gore ba theetše Petro, gomme o ile a ba botša gore ba dire’ng?
- Ke batho ba bakae bao ba ilego ba kolobetšwa ka lona letšatši leo la Pentekoste ya 33 C.E.?
Dipotšišo tša tlaleletšo
- Bala Ditiro 2:1-47.
Mantšu a Petro ao a lego go Ditiro 2:23, 36 a bontšha bjang gore setšhaba ka moka sa Bajuda se be se ikarabela ka lehu la Jesu? (1 Bathes. 2:14, 15)
Petro o beile bjang mohlala o mobotse wa go nea mabaka ka Mangwalo? (Dit. 2:16, 17, 29, 31, 36, 39; Bakol. 4:6)
Petro o ile a diriša bjang senotlelo sa pele sa “dinotlelo tša Mmušo wa magodimo” tšeo Jesu a bego a holofeditše go mo nea tšona? (Dit. 2:14, 22-24, 37, 38; Mat. 16:19)
Ithute ka mo go oketšegilego
Batho ba Makgolo ba Mmona Pele ga Pentekoste
Lebakeng la ka morago ga ge Jesu a tsošitšwe bahung le pele ga ge a ka rotogela legodimong, o gatelela leboelela go barutiwa ba gagwe selo seo ba tlago go se amogela le kamoo ba swanetšego go se diriša ka gona.


text:
Thato ya Modimo ke Eng?
Modimo o nyaka gore re phele ka mo go sa felego ka khutšo le lethabo lefaseng la paradeise!
Lega go le bjalo, o ka ipotšiša gore: ‘Seo se ka direga bjang?’ Beibele e re Mmušo wa Modimo o tla dira gore seo se kgonege, gomme thato ya Modimo ke gore batho ka moka ba ithute ka Mmušo woo le ka morero wa gagwe ka rena.—Psalme 37:11, 29; Jesaya 9:7.
Modimo o nyaka gore re holege.
Go etša ge tate yo lerato a kganyogela bana ba gagwe tše kaonekaone, Tatago rena wa legodimong o nyaka gore re hwetše lethabo la ka mo go sa felego. (Jesaya 48:17, 18) O holofeditše gore “yo a dirago thato ya Modimo o dula a le gona ka mo go sa felego.”—1 Johane 2:17.
Modimo o nyaka gore re sepele mebileng ya gagwe.
Beibele e re Mmopi wa rena o nyaka go “re ruta ditsela tša gagwe” e le gore re ka “sepela mebileng ya gagwe.” (Jesaya 2:2, 3) O rulagantše “batho ba leina la gagwe” gore ba tsebatše thato ya gagwe lefaseng ka moka.—Ditiro 15:14.
Modimo o nyaka gore re be batee borapeding bja gagwe.
Go e na le go aroganya batho, borapedi bjo bo sekilego bja Jehofa bo dira gore e be batee ka lerato la kgonthe. (Johane 13:35) Ke bomang bao lehono kae le kae ba rutago banna le basadi kamoo ba ka hlankelago Modimo ka botee? Re go laletša gore o hwetše karabo ka poroutšha ye.
Ithute ka mo go oketšegilego
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?


text:
Madireng a Lefase
Jeremane
Ka 2012, e nngwe ya dikgorokgolo tša tsheko tša Jeremane e ile ya ahlola ka gore batho ba ka se tlogele semmušo kereke yeo e lego ya mmušo gomme ba tšwela pele e le ditho tša bodumedi bjoo. Makatholika ao a kgaoditšego semmušo go ya kerekeng, e bile a se sa hlwa a lefa lekgetho la kereke, eupša a tšwela pele ka tumelo ya ona a ka thibelwa go ja Selalelo, go ipobola, go hwetša maemo gaešita le go se bolokwe ke kereke.
Lefase
Nyakišišo ya madumedi a lefase e utolotše gore batho bao ba ipolelago gore “ga ba na bodumedi,” gaešita le ge e se gore ke bailaModimo, ga bjale ke ba dibilione tše 1,1. Ba be ba le maemong a boraro ba latela Bokriste bjo bo nago le batho ba dibilione tše 2,2 le Bomoseleme bjo bo nago le ba dibilione tše 1,6. Bohindu bo be bo le maemong a bone, ka batho ba e ka bago ba bilione.
Japane
Borathutamahlale ba Japane ba bontšhitše gore go hwetša “theto go tsoša dikarolo tša bjoko tšeo di sepedišanago le ge motho a putswa,” gomme seo sa tsoša “maikwelo a lethabo.” Go bonagala seo se hweditšwego se tiiša kgopolo ya gore go reta ke tsela e botse ya go hlohleletša batho gore ba kaonefatše bophelong.
Bolivia
Go ya mafelelong a 2012, Bolivia e ile ya bala setšhaba. E le gore go hwetšwe palo e nepagetšego ya go balwa ga batho, batho ba Bolivia ba ile ba kgopelwa gore ba dule gae letšatšing la go balwa ga bona. Go tlaleletša moo, batho ba be ba thibetšwe go sepela ka dikoloi tša bona, mellwane e be tswaletšwe gomme batho ba be ba thibetšwe go nwa bjala.
Italy
Nyakišišong e nngwe, Mataliana a boletše gore ka kakaretšo, a bapala le bana ba ona ka metsotso e 15 ka letšatši. La Repubblica e re: “Ke motswadi o 1 go ba 5 yo a naganago gore go bapala go nea thuto.” Andrea Angiolino e lego setsebi sa go hlama dipapadi tša legoro la morabaraba (di-board game) o re ge go bapalwa, batswadi ba thuša bana ba bona go godiša tsela ya bona ya go nagana gotee le “bohlokwa bja go latela melao.”


text:
PHAFOGA! MARCH 2013
Kamoo o ka Bago Tate yo Botse
Botate ba bantši ba hwetša gore bona le malapa a bona ba a holega ge ba latela melao ya motheo ya Beibele.
Madireng a Lefase
Ditaba di akaretša: Go fediša tlala, kgateletšego mošomong, gotee le moya o hlwekilego wa metseng ya China.
Kamoo o ka Bago Tate yo Botse
Ela hloko melao ya motheo ya Beibele e mehlano yeo e ka go thušago go ba tate yo lerato le yo a nago le tekatekano.
Kgamakgolo—Phoofolo e Kgolo Kudu ya Lešokeng
O tla makatšwa ke dika tša moswananoši tša phoofolo ye e kgolo le e matla.
Diswantšho tša Batho Bao ba sa Aparago
Ge e ba o nyaka go kgahliša Modimo, hwetša gore o ikwa bjang ka diswantšho tša batho bao ba sa aparago.
Kamoo o ka Beelago Ngwana wa Gago yo a Lego Mahlalagading Melao
Eupša o ka dira’ng ge e ba ngwana wa gago yo a lego mahlalagading a dula a bonagala eka o tenwa ke melao ya gago?
Robert Boyle
E be e le setsebi sa dikhemikhale, monna wa thutamahlale, e bile o be a tloga a dumela go Modimo le Beibele.
Go se Bone Gabotse ga Segokgo sa go Taboga
Segokgo se se balela bjang monabo o lekanego? Ke ka baka la’ng banyakišiši ba nyaka go ekiša mokgwa wa sona?
Dihlogo tše Dingwe tša Inthaneteng
O ka Kgaotša Bjang go Dikadika?
Hwetša dikeletšo tša kamoo o ka kgaotšago go dikadika!
Lota le Lapa la Gagwe—Kanegelo ya Diswantšho
Taonelouta mošomo wo gomme o bone seo o ka ithutago sona go Lota le lapa la gagwe.


text:
MEŠOMO YA BORAPEDI BJA LAPA
MEŠOMO YA BORAPEDI BJA LAPA
Josefa Nageng ya Egipita
GENESI DIKGAOLO 39-40
Tlhahlo ya Batswadi: Dirišang mešomo ye go ithuta Beibele le le lapa.
Tše di Oketšegilego go tšwa Dihlogong tše
Kamoo Jehofa a re Matlafatšago ka Gona
Diriša mešomo ye gotee le Dikanegelo tša Beibele tša Diswantšho tša mabapi le Gideone borapeding bja lena bja lapa.
Mogwera yo a Botegago
Tlhahlo ye e ka go thuša go diriša kanegelo ya Beibele ya Ruthe go ruta bana ba gago dika tša go ba mogwera yo botse.
Rahaba o Latela Ditaelo
O diriša dikanegelo tša Beibele tša diswantšho tša Rahaba le go fedišwa ga Jeriko, diriša mešomo ye go phediša dikanegelo tše baneng ba gago.


text:
Na o Swanetše go Fetoša Monagano?
SEHLOPHA sa bafsa ba Bakriste se phetha ka gore se yo bogela mobi. Bafsa ba ba kwele gore dithaka tša bona tše dintši sekolong di ipshinne ka wona. Ge ba fihla lefelong la go bogela dimobi, ba lebelela diswantšho tša go bapatša mobi woo gomme ba bona go na le dibetša tša go boifiša le mosadi yo a sa aparago gabotse. Ba tla dira’ng? Na ba tla fo tsena gomme ba o bogela?
Boemo bjo bo bontšha gore re kopana le maemo a mantši ao a nyakago gore re dire diphetho tšeo di ka kgomago bomoya bja rena le tswalano ya rena le Jehofa, ka tsela e botse goba e mpe. Ka dinako tše dingwe o ka ipotša gore o nyaka go dira selo se itšego, eupša ka morago ga go lekodišiša boemo wa swanelwa ke go fetoša monagano. Na seo se ra gore ga o tsebe ditaba tša gago, goba na ke go bontšha bohlale?
Ge go Fetoša Monagano e tla ba e le Gabošilo
Go rata Jehofa go re tutueleditše go ineela go yena le go kolobetšwa. Re nyaka go dula re botegela Modimo ka dipelo tša rena ka moka. Eupša lenaba la rena e lego Sathane Diabolo o ikemišeditše go dira gore re se sa botega. (Kut. 12:17) Re dirile phetho ya go hlankela Jehofa le go kwa melao ya gagwe. Ka ge re ineetše go Jehofa, ruri e tla ba mo go nyamišago ge re ka fetoša monagano tabeng ye! Re tla ba re ikepela lebitla.
Nywageng ya ka godimo ga e 2 600 e fetilego, Nebukadinetsara Kgoši ya Babilona o ile a hloma seswantšho se segolo sa gauta gomme a laela gore batho ka moka ba se khunamele le go se rapela. Motho le ge e le ofe yo a bego a tla gana go dira bjalo o be a tlo lahlelwa sebešong se se tukago mollo. Barapedi ba bararo ba Jehofa e lego Shaderaka, Meshaka le Abedinego, ba ile ba gana go se khunamela. Ka baka leo, ba ile ba lahlelwa sebešong seo se tukago mollo. Jehofa o ile a ba phološa ka mohlolo, eupša ba be ba beile maphelo a bona kotsing ka go rata gomme ba se dumelele selo se dira gore ba fetoše phetho ya bona ya go hlankela Modimo.—Dan. 3:1-27.
Lebakeng le lengwe, moporofeta Daniele o ile a tšwela pele a rapela Modimo letšatši le letšatši gaešita le ge go be go beilwe molao wa gore yo a ka dirago bjalo o tlo lahlelwa moleteng wa ditau. Ee, o ile a tšwela pele ka mokgwa wa gagwe wa go rapela Jehofa gararo ka letšatši. Daniele ga se a ka a fetoša monagano tabeng ya go rapela Modimo wa therešo. Ka baka leo, Jehofa o ile a hlakodiša moporofeta yo “marofeng a ditau.”—Dan. 6:1-27.
Bahlanka ba Modimo ba mehleng yeno le bona ba phelela boineelo bja bona go yena. Sekolong se sengwe Afrika, sehlopha sa bana ba sekolo ba Dihlatse tša Jehofa se ile sa gana go tšea karolo moletlong wa go rapela folaga ya setšhaba. Ba ile ba botšwa gore ba tla rakwa sekolong ge ba ka se tšee karolo. Ka moragonyana ga moo, tona ya tša thuto e ile ya etela motsaneng woo gomme ya bolela le bana ba bangwe ba Dihlatse tša Jehofa. Bana bao ba ile ba hlalosa boemo bja bona ka sebete le ka tlhompho. Go tloga ka yona nako yeo, taba ye e ile ya fela. Bana babo rena le dikgaetšedi ba bafsa ba kgona go ya sekolong ntle le go boifa gore ba tla gapeletšwa go tšea karolo dilong tšeo di ka senyago tswalano ya bona le Jehofa.
Nagana le ka Joseph, yoo mosadi wa gagwe a bego a swerwe ke kankere gomme ka morago ga nakwana a hwa. Lapa la gabo Joseph le ile la mo kwešiša le go hlompha kamoo a bego a nyaka gore poloko e sepele ka gona. Lega go le bjalo, ba gabo mosadi wa gagwe ga se Dihlatse, ka gona ba be ba nyaka gore go latelwe metlwae e itšego ya go boloka motho, go akaretša meletlwana yeo e šišimišago Modimo. Joseph o re: “Ge ke be ke sa dumelelane le bona, ba ile ba leka go goketša bana ba ka bao le bona ba ilego ba ema ba tiile. Meloko ya ka e ile ya leka le go swara moletelo legaeng la ka ka ge ba tlwaetše go dira bjalo, eupša ke ile ka ba botša gore ge e ba ba nyaka go dira moletelo ba ka se o direle ka legaeng la ka. Ba be ba tseba gore go dira moletelo ga go dumelelane le ditumelo tša ka le seo mosadi wa ka a bego a se dumela, ka gona ka morago ga ditherišano tše telele ba ile ba o swarela lefelong le lengwe.
“Nakong yeo e thata ya mahloko, ke ile ka lopa Jehofa ka thapelo gore a thuše lapa la ka gore le se ke la roba melao ya gagwe. O ile a kwa dithapelo tša ka gomme a re thuša go ema re tiile go sa šetšwe kgateletšo ya ba leloko.” Joseph le bana ba gagwe ga se ba ka ba tlelwa le ke kgopolo ya go fetoša monagano tabeng ya go hlankela Modimo.
Ge go Fetoša Monagano e ka ba Kgetho
Ka moragonyana ga Paseka ya 32 C.E., mosadi yo mongwe wa Mosirofenikia o ile a tla go Jesu Kriste tikologong ya Sidone. O ile a dulela go mo kgopela gore a leleke motemona go morwedi wa gagwe. Mathomong Jesu o ile a se mo arabe. O ile a botša barutiwa ba gagwe gore: “Ga se ka romelwa go batho le ge e le bafe ge e se go dinku tše di timetšego tša ntlo ya Isiraele.” Ka morago ga gore mosadi yoo a phegelele, Jesu o ile a re: “Ga go a swanela go tšea senkgwa sa bana wa se lahlela dimpšanyana.” Mosadi yo o ile a bontšha tumelo e kgolo ka go botša Jesu gore: “Ee, Morena, eupša ruri dimpšanyana di ja marathana a wago tafoleng ya beng ba tšona.” Jesu o ile a kwa kgopelo ya mosadi yoo gomme a fodiša morwedi wa gagwe.—Mat. 15:21-28.
Ka go dira bjalo, Jesu o be a ekiša Jehofa ka go ikemišetša go fetoša monagano ge maemo a nyaka gore go be bjalo. Ka mohlala, Modimo o be a ikemišeditše go fediša Baisiraele ge ba be ba dirile namane ya gauta, eupša a theetša Moshe ge a be a mo lopa gore a fetoše phetho yeo.—Ek. 32:7-14.
Moapostola Paulo o ile a ekiša Jehofa le Jesu. Nakong e nngwe, Paulo o ile a nagana gore go sepela le Johane Mareka maetong a boromiwa ke go senya nako ka gobane Mareka o kile a tlogela Paulo le Baranaba leetong la bona la mathomo la boromiwa. Eupša ka morago go bonagala Paulo a ile a lemoga gore Mareka o fetogile le gore a ka mo tšwela mohola. Ka gona Paulo o ile a botša Timotheo gore: “O tle le Mareka gobane o nkhola bodireding.”—2 Tim. 4:11.
Go thwe’ng ka rena? Ge re dutše re ekiša Tatago rena wa legodimong yo a gaugelago, yo a sa felego pelo le yo lerato, re ka kopana le maemo ao a nyakago gore re fetoše monagano. Ka mohlala, re ka swanelwa ke go fetoša tsela yeo re lebelelago ba bangwe ka yona. Ka go se swane le Jehofa le Jesu, ga se ra phethagala. Ka gona ge e ba bona ba kgona go fetoša monagano ka batho ba bangwe, rena re ka šitišwa ke’ng go dira bjalo?
Go fetoša monagano e ka ba selo se sebotse ge re nagana ka dipakane tša go hlankela Modimo. Ba bangwe bao ba ithutago Beibele gomme e le kgajana ba etla dibokeng tša phuthego ba ka dikadika go kolobetšwa. Goba bana babo rena ba bangwe ba ka dikadika go tšea bobulamadibogo, gaešita le ge maemo a bona a ba dumelela go bo tšea. Le gona bana babo rena ba bangwe ba gogela morago ge ba swanetše go katanela ditokelo tše itšego ka phuthegong. (1 Tim. 3:1) Na le wena o balwa gare ga batho ba? Jehofa ka lerato o go kgothaletša gore o katanele go fihlelela ditokelo tše bjalo. Ka gona ke ka baka la’ng o sa fetoše monagano wa gago gomme o ipshine ka lethabo la go hlankela Modimo le ba bangwe?
Ge Ella a hlalosa tirelo ya gagwe ofising ya lekala la Dihlatse tša Jehofa Afrika o re: “Ge ke sa fihla Bethele, ke be ke sa nagane gore ke tla dula. Ke be ke rata go hlankela Jehofa ka moya wa ka ka moka, eupša ke be ke bile ke rata lapa la gešo kudu. Mathomong, ke be ke hlologela gae kudu! Eupša kgaetšedi yo ke bego ke dula le yena ka phapošing o ile a nkgothatša, ka gona ka phetha ka gore ke dule Bethele. Ka ge ga bjale ke na le nywaga e lesome ke dula Bethele, ke nyaka go tšwela pele ke hlankela bana bešo le dikgaetšedi gona mo, ge maemo a sa ntumelela.”
Ge o Gapeletšega go Fetoša Monagano
Na o sa gopola seo se ilego sa diragalela Kaine ge a be a jela ngwanabo mona gomme a tuka bogale? Modimo o ile a botša monna yo wa sefelapelwana gore ge a ka fetoša monagano gomme a dira botse o tla mo amogela. Modimo o ile a eletša Kaine gore a fenye sebe seo se bego se mo ‘laletše mojako.’ Nkabe Kaine a ile a fetoša monagano, eupša o ile a kgetha go se kwe keletšo ya Modimo. Ka manyami, Kaine o ile a bolaya ngwanabo gomme a fetoga mmolai wa mathomo!—Gen. 4:2-8.
Nagana le ka mohlala wa Kgoši Usia. Mathomong Usia o be a dira dilo tše di lokilego mahlong a Jehofa gomme ka mehla a tsoma Modimo. Lega go le bjalo, ka manyami Usia o ile a senya botumo bja gagwe bjo bobotse ka go thoma go ikgogomoša. O ile a tsena ka tempeleng gore a fiše diorelo, gaešita le ge e be e se moperisita. Na o ile a fetoša monagano ge baperisita ba be ba mo kgalemela gore a se ikgogomoše ka go dira seo? Aowa. Usia o ile a “befelwa” gomme a gana keletšo ya bona. Ka baka leo, Jehofa o ile a mo otla ka lephera.—2 Dikor. 26:3-5, 16-20.
Ee, go na le dinako tšeo ka tšona go tlogago go nyakega gore re fetoše monagano. Mohlala wa mehleng yeno šo. Joachim o kolobeditšwe ka 1955, eupša ka 1978 a kgaolwa. Ka morago ga nywaga e 20, o ile a itshola gomme a bušetšwa ka phuthegong gore e be yo mongwe wa Dihlatse tša Jehofa. Morago bjale, mogolo yo mongwe o ile a mmotšiša gore ke ka baka la eng a ile a dumelela go feta nywaga e mentši gakaakaa a sa kgopele go bušetšwa. Joachim o ile a araba ka gore: “Ke be ke galefile e bile ke ikgantšha. Ke a itshola gore ke ile ka se kgopele go bušetšwa ka pela. Ge ke be ke kgaotšwe, ke be ke tseba gore Dihlatse tša Jehofa di ruta therešo.” Joachim o be a swanetše go fetoša monagano le go itshola.
Le rena re ka ikhwetša re le boemong bjo bo nyakago gore re fetoše monagano le ditsela tša rena. Eka re ka ikemišetša go dira bjalo gore re kgahliše Jehofa.—Ps. 34:8.


text:
Go Aloga ga Klase ya bo-137 ya Sekolo sa Beibele sa Watchtower sa Gilead
Ka September 13, 2014, klase ya bo-137 ya Sekolo sa Beibele sa Watchtower sa Gilead e ile ya aloga lefelong la tša thuto la Dihlatse tša Jehofa kua Patterson, New York. Sekolo se se tlwaetša bahlankedi ba Dihlatse tša Jehofa bao ba nago le phihlelo e kgolo go tšwela pele ba kaonefatša bokgoni bja bona bja go aga diphuthego le diofisi tša makala ao ba abetšwego go ona. Batho ba 12 333 ba ile ba bogela lenaneo ba le Patterson goba ba kgokagantšwe ka bidio ba le Canada, Jamaica, Puerto Rico, le United States.
Samuel Herd e lego setho sa Sehlopha se Bušago sa Dihlatse tša Jehofa e be e le modula setulo wa lenaneo le. Mantšung a gagwe a go bula, o ile a bolela kudu kamoo menagano ya Jehofa e phagametšego ya rena ka gona. (Jesaya 55:8, 9) O boletše gore le ka morago ga go fetša dikgwedi tše hlano tšeo barutwana ba bilego le tšona tša go tlatša menagano ya bona ka menagano ya Modimo, ge e le gabotse ga se ba hlwa ba dira selo, go sa na le mo gontši moo ba swanetšego go ithuta gona gore ba tsebe “karolwana ya mediro gagwe [Modimo].” (Jobo 26:14) Ngwanabo rena Herd o ile a bolela gape gore ka mehla ge re kopana go boledišana ka menagano ya Modimo re a holega, ka gona lenaneo le le lona le tla re hola.
“Dika Tšeo di Enywago ke Moya ke ... go se Fele Pelo.” (Bagalatia 5:22) John Larson yo e lego setho sa Komiti ya Lekala la United States, o ile a gatelela ditsela tše pedi tšeo re ka bontšhago go se fele pelo, e lego seka seo se enywago ke moya o mokgethwa wa Modimo. Sa pele, re swanetše go se felele Jehofa pelo ge a dutše a re tlwaetša le go re thuša gore re tie tumelong. (1 Petro 5:10) Aborahama o re beetše mohlala o mobotse wa go se felele Jehofa pelo ge a be a mo tlwaetša gomme mafelelong a phethagatša kholofetšo ya Gagwe go yena.—Baheberu 6:15.
Sa bobedi, ga se ra swanela go iphelela pelo. Ka morago ga go hwetša tlwaetšo ya Gilead, barutwana ba ka letela go bona dipoelo tša kapejana. Ge e ba dilo di sa sepele gabotse gateetee ka morago ga go fihla dikabelong tša bona, ba ka ipotšiša gore, ‘Bothata bja ka ke eng?’ A ba kgothatša go tšwa phihlelong ya gagwe, ngwanabo rena Larson o ile a ba kgonthišetša gore ba ka kgona go lebeletšana le mathata ka go se iphelele pelo le go dula ba le mafolofolo ge Modimo a sa dutše a ba tlwaetša.—Baheberu 6:11, 12.
“Anke Dipelo tša Lena di Ikokobetše le go Phela ka mo go sa Felego!” Anthony Morris wa Sehlopha se Bušago o ile a thea sehlogo sa gagwe go Psalme 22:26, yeo karolo ya yona ya mafelelo e fetoletšwego lentšu ka lentšu ka gore “anke dipelo tša lena di phele ka mo go sa felego.” Go hwetša tšhegofatšo ye, re swanetše go ikokobetša. Ngwanabo rena Morris o ile a gatelela gore re swanetše go ikokobetša gore re dirišwe ke Jehofa. Ka moka ga rena, gaešita le bao e bilego Bakriste ka mengwaga e mentši re ka lahlegelwa ke pono ya kamoo go lego bohlokwa go ekiša Jesu Kriste.—2 Petro 1:9.
Mangwalo a na le mehlala ya bao ba ilego ba bontšha boikokobetšo le bao ba sa kago ba bo bontšha. Heroda Agaripa ka boikgogomošo o ile a amogela go tumišwa ke batho bao ba bego ba mo nea letago leo le bego le swanetše Modimo feela, ka baka le morongwa wa Modimo o ile a mo otla ka legadima gomme “a jewa ke diboko.” (Ditiro 12:21-23) Go fapana le se, Petro ka morago ga go kgalemelwa ke Jesu ka baka la go nagana “dikgopolo tša batho, e sego tša Modimo,” ga se a ka a ngala goba go befelwa. (Mateo 16:21-23) O ile a amogela tayo gomme a ba mohlala wa boikokobetšo.—1 Petro 5:5.
Ka ge Barutwana ba bangwe ba tla hwetša dikabelo tša go hlankela legaeng la Bethele go a mangwe a makala a Dihlatse tša Jehofa, Ngwanabo rena Morris o ile a ba eletša ka gore ntle le boikokobetšo ba ka se thabele dikabelo tša bona. Lega go le bjalo, ga go bonolo gore motho a bone gore ga a na boikokobetšo. Go gatelela ntlha ye, ngwanabo rena o ile a bolela gore mengwaga e mentši e fetilego ge mogolo a be a newa tayo ka ge a be a hloka boikokobetšo, o ile a ngwalela ofising ya lekala a re: “Ga gona motho yo a ikokobeditšego go swana le nna.” Ngwanabo rena Morris o ile a kgothaletša barutwana go efoga mokgwa wo. Ba tla dula ba ikokobeditše ge eba ba sa bone bolaodi bja bona e le bjo bo phagamego, go e na le moo ba tla lemoga gore bolaodi bja kgonthe ke bja Jehofa Modimo le Jesu Kriste.
“Ga a ‘Nee Moya ka go Lekanyetša.’” (Johane 3:34) Michael Burnett yo e lego mohlahli wa sekolo sa Gilead o ile a gopotša barutwana gore moya o mokgethwa o tla ba thuša go lebeletšana le mathata goba dipelaelo tšeo ba tlago go lebeletšana le tšona dikabelong tša bona. Moya wa Modimo o ile wa thuša Betsalele go lebeletšana le ditlhohlo tša kabelo ya gagwe ya go aga taberenakele. (Ekisodo 35:30-35) Moya wa Modimo ga se wa matlafatša feela bokgoni bja Betsalele bja tlhago bja go ba setsebi sa mošomo wa diatla eupša o ile wa mo thuša le go ruta ba bangwe. Moya o mokgethwa o ka dira se se swanago le go dialoga tše tša Gilead, kudukudu ge e ba di latela mokgwa wa go ruta go tšwa Mangwalong, woo ba ithutilego wona klaseng.
Mehleng ya Betsalele, basadi ba Baisiraele ba be ba raloka karolo ya bohlokwa nakong ya go aga taberenakele. (Ekisodo 35:25, 26) Ka mo go swanago dikgaetšedi tšeo di bego di le klaseng ye di ipontšhitše e le ‘basadi bao ba nago le dipelo tše bohlale’ ge ba dutše ba thekga banna ba bona. Ngwanabo rena Burnett o ile a phetha ka go eletša barutwana gore: “lekanyetšang bokgoni bja lena bja tlhago ka boikokobetšo le moya o kwago. Ge e ba le dira bjalo gona Jehofa o tla le fa moya o mokgethwa ka boati.”
“Na o tla Bina le Nna?” Mark Noumair e lego mothuši wa Komiti ya go Ruta, o ile a thea sehlogo sa gagwe a diriša mohlala wa Kgoši Dafida nakong ya ge areka ya kgwerano e tlišwa Jerusalema. (2 Samuele 6:12-14) Dafida o ile a bina ka lethabo le “makgoba a basadi a bahlanka ba yona” ge Areka e be e tlišwa. (2 Samuele 6:20-22) Makgoba a a basadi a ka se tsoge a lebetše letšatši leo Kgoši Dafida a binnego le wona ka lona. Ngwanabo rena Noumair o ile a kgothatša barutwana go ‘bina le makgoba a basadi.’ O ile a ba botšiša gore: “Na o tla tsebega ka go thuša bao ba nago le maikarabelo a manyenyane goba bao ba se nago wona? . . . Na o tla tšeela batho ba bangwe godimo ka baka la dika tša bona tša moya?”
Barutwana ba tla ekiša Jehofa ge e ba ba tšwela pele ba bontšha botho ka mokgwa wo. (Psalme 113:6, 7) Le ge batho bao ba phelago le bona ba ka palelwa ke go bontšha boikokobetšo ga se ba swanela go dumelela mafokodi a bjalo go ba nyamiša. Ngwanabo rena Noumair o okeditše ka gore: “Itebelele o se wa bohlokwa. Swara dinku tša Jehofa ka tsela yeo a di swarago ka yona.”
“Go Nea Bohlatse ka Nako le ge e le Efe.” William Samuelson yoo a okamelago Lefapha la Dikolo tša Pušo ya Modimo, o ile a bolela ka moapostola Paulo e le yoo a bego a diriša sebaka se sengwe le se sengwe go bolela ditaba tše dibotse. (Ditiro 17:17) Ngwanabo rena Samuelson o ile a dira gore barutwana ba diragatše diphihlelo tšeo ba di thabetšego tirelong ya tšhemo ge ba be ba le Gilead. Ka mohlala, banyalani ba bangwe ba ile ba gahlana le motho yo a rekiša lebenkeleng. Ba ile ba ema go fihlela ge morekiši a fetša go thuša bareki ke moka ba mmontšha bidio ya Ke ka Baka la Eng o Swanetše go Ithuta Beibele? Ba ile ba mmontšha gape le kamoo a ka yago Wepesaeteng ya jw.org, moo a ka hwetšago ditaba ka leleme la gabo la Selaotia.
“Dulang Tirelong ya Mmušo.” William Nonkes, yo a šomago Lefapheng la Tirelo kua lekaleng la United States, o ile a boledišana le barutwana ba dialoga ba bane. Ka ge ba ile ba bontšha moya wo o begilwego go Jesaya 6:8 ka go ba tirelong ya Mmušo, sekolo se se tlo ba tlwaetša ka mo go oketšegilego. Kgaetšedi Snolia Maseko o hlalositše gore Gilead e mmontšhitše moo a swanetšego go kaonefatša gona, kudukudu tabeng ya go diriša nako ka bohlale ka morago ga go fetša letšatši tirelong. O itše: “Tlwaetšo ya sekolo se e mpontšhitše gore nka kgona go dira mo gontši go feta ka mokgwa wo ke naganago ka gona.” Ngwanabo rena Dennis Nielsen o ithutile kamoo Tsefanya 3:17 e ka mo thušago go lebeletšana le go nyama bodireding. Ngwanabo rena o boletše gore: “Ge ke le bodireding gomme batho ba sa arabele gabotse, ke swanetše go tseba gore Jehofa o thabile kudu, ka gona le nna ke swanetše go thaba.”
“Šetšang ka Kelohloko Dinonyana tša Legodimo.” (Mateo 6:26) Stephen Lett wa Sehlopha se Bušago o neile polelo ya thwadi lenaneong le. Sehlogo se se be se theilwe thutong ya Jesu ya gore re swanetše go “šetša,” goba go lebeledišiša ka kelohloko, dinonyana, Ngwanabo rena Lett o boletše dithuto tše mmalwa tšeo re ka ithutago tšona dinonyaneng.—Jobo 12:7
Ka mohlala ka ge Jehofa a fepa dinonyana, le rena o tla re fepa. Re ditho tša “ntlo ya Modimo,” ka gona o re kgonthišetša gore o tla ‘babalela bao e lego ba gagwe.’ (1 Timotheo 3:15; 5:8) Ke therešo gore re swanetše go bapala karolo ya rena. Go swana le ge dinonyana di eya go sela dijo tšeo Modimo a di neago tšona, re swanetše go ‘tšwela pele re tsoma Mmušo pele’ go hwetša ditšhegofatšo tša gagwe.—Mateo 6:33
Ngwanabo rena Lett o bontšhitše gape gore dinonyana tše dintši di a goeletša ge di lemoga kotsi. Ka mo go swanago, le rena re lemoša ba bangwe ge go hlokagala, ka mohlala ge ngwanabo rena a “gata kgato e fošagetšego pele a lemoga.” (Bagalatia 6:1) Ka modiro wa rena wa boboledi, re lemoša batho ka “letšatši la Jehofa” leo le batamelago ka lebelo. (Tsefanya 1:14) Mohlaleng o mongwe Ngwanabo rena Lett o ile a hlalosa gore dinonyana tšeo di hudugago lefelong le lengwe go ya go le lengwe di fofa ka godimo ga dithaba tše ditelele, re kgona go lebeletšana le ditlhohlo tše swanago tše dikgolo ka thušo ya Jehofa.—Mateo 17:20
Phetho. Barutwana ba ile ba newa di-diploma tša bona, ke moka ka morago sealoga se sengwe se ile sa bala lengwalo la tebogo leo le tšwago klaseng ye. Mantšung a gagwe a go phetha Ngwanabo rena Herd o ile a swantšha go tšwela pele o tsenya dikgopolo tša Jehofa dipelong tša rena le modiro wa go kokotela seporo. Go nyakega gore sepikiri se kokotelwe ka makga a mmalwa gore se tsenelele. Ka mo go swanago, dialoga tše di swanetše go tšwela pele di nagana ka dilo tšeo di ithutilego tšona mo Gilead. Ke moka Ngwanabo rena Herd o ile a oketša ka gore: “Tšeang nako le di kokotela dipelong tša lena, latelang menagano ya Modimo gomme le tla ba tšhegofatšo.”


text:
Na Jesu o Hwetše Sefapanong?
Karabo ya Beibele
Batho ba bantši ba lebelela sefapano e le leswao le le tlwaelegilego la Bokriste. Lega go le bjalo, Beibele ga e hlalose selo seo se dirišitšwego lehung la Jesu, ka baka leo ga go motho yo a ka tsebago sebopego sa sona ka go lebanya. Go dutše go le bjalo, Beibele e nea bohlatse bja gore Jesu ga se a hwela sefapanong, eupša o hwetše koteng.
Gantši Beibele e diriša lentšu la Segerika e lego stau·ros′ ge e bolela ka selo seo Jesu a hwetšego go sona. (Mateo 27:40; Johane 19:17) Gaešita le ge bafetoledi ba ile ba diriša lentšu “sefapano,” diithuti tše dintši di dumela gore ge e le gabotse le šupa go “kota.” * Go ya ka A Critical Lexicon and Concordance to the English and Greek New Testament, lentšu stau·ros′ “ga le šupe go dikota tše pedi tšeo di fapantšwego.”
Beibele gape e diriša lentšu la Segerika e lego xy′lon e le lehlalosetšagotee la lentšu stau·ros′. (Ditiro 5:30; 1 Petro 2:24) Lentšu le le šupa go “lepolanka,” “legong,” “kota” goba “mohlare.” * Ke ka baka leo The Companion Bible e phethago ka gore: “Ga go lentšu leo ka go Testamente e Mpsha ya Segerika le šupago go dikota tše pedi tšeo di fapantšwego.”
Na Modimo o dumela gore re diriše sefapano ge re rapela?
Go sa šetšwe gore Jesu o hwetše godimo ga eng, ditherešo tše di latelago le ditemana tša Beibele di bontšha gore ga se ra swanela go diriša sefapano ge re rapela.
Modimo o gana borapedi bjo bo dirišago diswantšho, go akaretša le sefapano. Modimo o laetše Baisiraele gore ba se diriše “seswantšho se se betlilwego sa sebopego le ge e le sefe” ge ba rapela, Bakriste ka mo go swanago ba kgothaletšwa gore ba ‘tšhabe borapedi bja medimo ya diswantšho.’—Doiteronomio 4:15-19; 1 Bakorinthe 10:14.
Bakriste ba lekgolong la pele la nywaga ga se ba diriša sefapano ge ba rapela. * Dithuto le mokgwa wa baapostola o beela Bakriste mohlala woo ba swanetšego go o latela.—2 Bathesalonika 2:15.
Go dirišwa ga sefapano borapeding go thomile boheiteneng. * Nywaga e makgolo ka morago ga lehu la Jesu, ge dikereke di be di aroga dithutong tša gagwe, ditho tše difsa tša kereke “di ile tša dumelelwa kudu go dula di na le maswao a tšona a boheitene,” go akaretša le sefapano. (The Expanded Vine’s Expository Dictionary of New Testament Words) Lega go le bjalo, Beibele ga e dumele gore ge motho a fetoga Mokriste o swanetše go tšwela pele a diriša maswao a boheitene.—2 Bakorinthe 6:17.
^ ser. 4 Bona New Bible Dictionary, Third Edition, yeo e ngwadilwego ke D. R. W. Wood, letlakala 245; Theological Dictionary of the New Testament, Bolumo VII, letlakala 572; The International Standard Bible Encyclopedia, Revised Edition, Bolumo 1, letlakala 825; le The Imperial Bible-Dictionary, Bolumo II, letlakala 84.
^ ser. 5 Bona The Expanded Vine’s Expository Dictionary of New Testament Words, letlakala 1165; A Greek-English Lexicon, yeo e ngwadilwego ke Liddell le Scott, Ninth Edition, matlakala 1191-1192; le Theological Dictionary of the New Testament, Bolumo V, letlakala 37.
^ ser. 9 Bona Encyclopædia Britannica, 2003, ka tlase ga “Cross”; The Cross—Its History and Symbolism, letlakala 40; le The Companion Bible, Oxford University Press, lemetletšo 162, letlakala 186.
^ ser. 10 Bona The Encyclopedia of Religion, Bolumo 4, letlakala 165; The Encyclopedia Americana, Bolumo 8, letlakala 246; le Symbols Around Us, matlakala 205-207.
Ithute ka mo go oketšegilego
Ke ka Baka La’ng Dihlatse tša Jehofa di sa Diriše Sefapano Borapeding bja Tšona?
Gaešita le ge re le Bakriste, ga re diriše sefapano borapeding bja rena. Ka baka la’ng?
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.


text:
MOROKAMI MARCH 2013
Seo Tsogo ya Jesu e se Bolelago go Wena
Na tsogo ya Jesu e na le seo e se bolelago bophelong bja gago lehono?
Tsogo ya Jesu—Na e Diregile e le ka Kgonthe?
Ka ge tsogo ya Jesu e le thuto e bohlokwa kudu ya Beibele, re swanetše go tseba ge e ba e diregile e le ka kgonthe.
Tsogo ya Jesu e Bolela Bophelo!
Nagana feela ka bophelo bjo bo sa felego go se na bohloko, tlaišego, goba manyami.
Na o be o Tseba?
Bajuda ba lekgolong la pele la nywaga ba be ba lokišeletša bahu bjang bakeng sa go bolokwa? Na Jesu o bolokilwe go swana le Bajuda ba bangwe?
Na Jesu o Holofeditše Modirabobe Bophelo bja Legodimong?
Jesu o holofeditše modirabobe a re: “O tla ba le nna Paradeiseng.” O be a era gore’ng?
“Ke Ile ka Bona, Eupša ka se Kwešiše”
Olivier o ile a lebeletšana le ditlhohlo tše kgethegilego ka gobane e be e le sefoa. Hwetša kamoo Jehofa a mo thušitšego ka gona.
“Taelo ya Pele go Ditaelo ka Moka ke Efe?”
Seo Modimo a se nyakago go rena se ka akaretšwa ka lentšu letee.
Petro le Ananiase ba Ile ba Bolela Maaka—Ke Eng Seo re ka Ithutago Sona?
Nyaka lebaka la gore yo mongwe a lebalelwe bakeng sa go bolela maaka eupša yo mongwe a se ke a lebalelwa.
Dipotšišo tša Beibele di a Arabja
Ke ka baka la’ng Jesu a bitšwa morwa wa Modimo? O bopilwe neng?
Dihlogo tše Dingwe tša Inthaneteng
Na Dihlatse tša Jehofa ke Bakriste?
Hle ithute kamoo re fapanego ka gona le dikereke tšeo di ipitšago tša Bokriste.


text:
PONO YA BEIBELE
Go Leboga
Go bohlokwa gore yo mongwe le yo mongwe a bontšhe tebogo bophelong bja letšatši le letšatši, ka ge go hweditšwe gore go dira bjalo go na le mehola e mentši mmeleng, monaganong le maikwelong.
Ke bjang go bontšha tebogo go dirago gore o ikwe o phetše gabotse?
SEO THUTAMAHLALE YA TŠA KALAFO E SE BOLELAGO
Go ya ka sehlogo seo se lego ka go Harvard Mental Health Letter, “go leboga go tswalanywa kudu le lethabo. Go leboga go thuša batho gore ba ikwe ba thabile, ba be le diphihlelo tšeo di kgahlišago, ba phele gabotse mmeleng, ba kgone go lebeletšana le mathata le go ba le ditswalano tšeo di tiilego.”
SEO BEIBELE E SE BOLELAGO
Beibele e re kgothaletša go hlagolela moya wa go leboga. Moapostola Paulo yo a ilego a bea mohlala o mobotse, o ngwadile gore: “Ipontšheng le le ba lebogago.” Ka mohlala, o ile a ‘leboga Modimo ka go se kgaotše’ ka karabelo e botse yeo batho ba ilego ba e bontšha molaetšeng woo a bego a ba botša wona. (Bakolose 3:15; 1 Bathesalonika 2:13) Lethabo leo le swarelelago ga le tlišwe feela ke go leboga ka sewelo, eupša le tlišwa ke go ba le moya wa go leboga. Seo gape se re šireletša gore re se be le moya wa go ipona re swanelwa ke dilo tše itšego, go ba le lehufa le go boloka sekgopi, e lego dilo tšeo di ka dirago gore batho ba bangwe ba re katoge, gomme ra lahlegelwa ke lethabo bophelong.
Mmopi wa rena o re beetše mohlala o mobotse wa go leboga. O ile a leboga gaešita le batho. Baheberu 6:10 e re: “Modimo ga se yo a sa lokago moo a ka lebalago modiro wa lena le lerato leo le le bontšhitšego leineng la gagwe.” Mmopi wa rena o bona go se leboge e le go se loke goba go hloka toka.
“Thabang ka mehla. Le lebogeng se sengwe le se sengwe.”
—1 Bathesalonika 5:16, 18.
Go leboga go godiša bjang ditswalano tša rena le ba bangwe?
GO ITHUTA GO SEO SE DIREGAGO BOPHELONG
Ge re leboga go tšwa pelong, go sa šetšwe gore re leboga mpho, mantšu a botho goba re thušitšwe ka tsela e itšego, re bontšha motho yoo gore o bohlokwa. Batho bao re sa ba tsebego le bona ba a thaba ge re ba leboga ka ge ba re diretše dilo tše di botse, go swana le ge ba re swaretše lebati.
SEO BEIBELE E SE BOLELAGO
Jesu Kriste o boletše gore: “Tlwaelang go fa gomme batho ba tla le fa. Ba tla le tšhelela memenong ya diaparo tša lena kelo e botse, yeo e katetšwego, yeo e hlokgoseditšwego le ya go falala.” (Luka 6:38) Ela hloko mohlala wa Rose, e lego ngwanenyana wa sefoa wa kua Vanuatu, sehlakahlakeng seo se lego ka Borwa bja Pacific.
Rose o ile a ya dibokeng tša Dihlatse tša Jehofa, eupša ka ge a be a sa tsebe polelo ya diatla e bile go se na yo a tsebago polelo yeo ka phuthegong, o be a sa holege kudu. Ge banyalani bao ba kgonago go fetolela polelo ya diatla ba be ba etetše phuthego yeo gomme ba bona bothata bjoo, ba ile ba thoma klase ya polelo ya diatla. Rose o ile a leboga kudu. O itše: “Ke thabela go ba le bagwera ba bantši ka tsela ye bao ba nthatago.” Banyalani bao ba mo thušitšego ba thaba kudu ge ba bona go leboga ga gagwe e bile ba bona ge a tšea karolo dibokeng. Rose gape o a leboga ge a bona maiteko ao ba bangwe ba a dirilego gore ba ithute polelo ya diatla e le gore ba kgone go bolela le yena.
‘Yo a tlišago ditebogo e le sehlabelo sa gagwe ke yena yo a tagafatšago Modimo.’
—Psalme 50:23.
O ka hlagolela bjang moya wa go leboga?
SEO BEIBELE E SE BOLELAGO
Tsela yeo re ikwago ka yona e tswalana kudu le tsela yeo re naganago ka yona. Mongwadi wa Beibele e lego Dafida o boditše Modimo ka thapelo gore: “Ke naganišišitše ka mediro ya gago ka moka; ke ile ka nagana ka modiro wa diatla tša gago.” (Psalme 143:5) Dafida e be e le motho yo a tsepamego le yo a naganišišago. O be a na le moya wa go leboga ka gobane o be a phela a naganišiša ka ditsela tša Modimo, e lego seo a ilego a se dira karolo ya bophelo bja gagwe.
Beibele e re nea keletšo ye e botse, e re: ‘Dilo le ge e le dife tša therešo, tše di rategago, tšeo go bolelwago gabotse ka tšona, tša bokwala le dilo le ge e le dife tše di tumišegago—tšwelang pele le naganišiša ka dilo tše.’ (Bafilipi 4:8) Mantšu ao a rego “tšwelang pele le naganišiša” a bontšha bohlokwa bja gore re naganišiše ka mehla, e lego seo se tla re thušago go bontšha moya wa go leboga.
“Dilo tšeo ke naganišišago ka tšona pelong ya ka e tla ba tša mabapi le kwešišo.”
—Psalme 49:3.